Нега Ўзбекистонда қора кишмиш нархи кескин ошди, нархлар ўсишда давом этадими? • EastFruit\nБош саҳифа › Янгиликлар › Нега Ўзбекистонда қора кишмиш нархи кескин ошди, нархлар ўсишда давом этадими?\nНега Ўзбекистонда қора кишмиш нархи кескин ошди, нархлар ўсишда давом этадими?\nМуаллиф: EastFruit 1 Окт 21 1 Окт 21 088\nЎтган икки ҳафта мобайнида сабзавот ва меваларнинг улгуржи нархлари бўйича EastFruit ўтказган мониторинг маълумотларига кўра, Ўзбекистонда узумнинг энг оммабоп навларидан бири қора кишмиш нархи 29 фоизга ошган. Бироқ, бундай ўсишга қарамай, мазкур нав нархи 2020 йилнинг шу даврига нисбатан 25% арзонроқ сотилмоқда. EastFruit таҳлилчилари бунинг сабабларни ўрганди.\nУзумнинг қора кишмиш нави уруғсиздир ва Ўзбекистон ички бозорида ҳам, уни Россия, Қозоғистон ва бошқа постсовет мамлакатларига экспорт қилувчилар орасида ҳам талабгир. Ушбу сархил узум, шунингдек, Европа Иттифоқининг русийзабон аҳолиси учун этник дўконларга оз миқдорда экспорт қилинади. Бундан ташқари, узумнинг бу нави майиз тайёрлашда ҳам ишлатилади.\nҲозирги вақтда қора кишмишнинг улгуржи нархи 9 000 сўм/кг (0,84 доллар) ни ташкил қилади. Ўзбекистонлик узум етиштирувчиларнинг сўзларига кўра, кишмиш нархи кўтарилиши мавсумий омилга боғлиқ. Мамлакатнинг турли ҳудудларидаги узум етиштирувчилари EastFruit мутахассислари билан суҳбатда бу нав ҳосилининг оммавий йиғим-терим мавсуми тугаганини қайд этишди. Шу билан бирга, қора кишмишнинг нархи 2020 йилнинг тахминан шу даврида тез оша бошлаган, лекин 2019 йили қора кишмиш нархи октябрь ўрталарига борибгина кўтарила бошлаган.\nҲозирги вақтда бозорларга узумзорлардан йиғиб олинган кишмишнинг охирги партиялар келмоқда ва таклифлар камаймоқда. Чунки, совутгичларга жойлаштирилган узумни савдогарлар ва узум етиштирувчилар янги йил байрами яқинлашганда нархлар сезиларли даражада ошгунига қадар сақлашади.\nБироқ, улгуржи савдогарлар ва экспортёрлар фикрига кўра, жорий йилда музлатгичларга катта ҳажмдаги узум қўйилиши кузатилмади. Бу бозор иштирокчиларининг қора кишмиш нархи янада ўсишини кутишига асос бўлади. Шу билан бирга, 2020 йилга нисбатан сақлаш учун кўпроқ узум қўйилган бўлиши мумкин, лекин мазкур ҳажм одатдагидан камроқ эканлиги аниқ.\nБозор иштирокчилари буни ноқулай об-ҳаво шароити туфайли 2021 йилда ўртача узум ҳосили камайгани билан изоҳлашди. Бироқ, бошқа томондан, мамлакатдаги узумзорлар кенгайишда давом этмоқда. Бундан ташқари, кишмиш майдонларнинг кенгайиш суръати бўйича етакчилар қаторига киради. Шу боис, 2021 йилда Ўзбекистонда узум етиштириш ҳажми 2020 йилга нисбатан юқори бўлиши эҳтимоли баланд.\nХўш, нега Ўзбекистонда қора кишмиш 2020 йилга нисбатан анча арзону 2019 йилга қараганда анчайин қиммат? Маълум бўлишича, мамлакатда узум ҳосилдорлиги кетма-кет иккинчи йил одатдагидан паст. 2019 йилда эса ҳосил яхши бўлган, негаки, об-ҳаво аномалиялари деярли кузатилмаган.\nШунга кўра, 2019 йилда бозорга қора кишмиш навли узумни етказиб бериш даражаси анча юқори бўлди ва у сақлаш учун кўпроқ олиб қўйилди. Табиийки, ушбу узумнинг нархи ҳозиргидан анча паст эди.\nАйтганча, бу йил қора кишмиш нархи анча юқори бўлиши мумкин эди. Лекин ўзбекистонлик узум етиштирувчилар ва экспортёрлар Россиядаги хўраки узум бозорида рақобат жиддий ўсишига дуч келишмоқда. Натижада, ҳосил у қадар юқори бўлмаса-да, сентябрь ойи бошида Москванинг мева-сабзавот бўйича энг йирик улгуржи бозори бўлмиш Фуд-Сити том маънода Ўзбекистон узумига тўлиб тошди ва унинг нархи пасайиб кетди.\nАгар 2022 йилда об-ҳаво ёмон бўлмаса ва уч йил ичида биринчи марта яхши ҳосил олинса, Ўзбекистонда кишмиш ва унчалик машҳур бўлмаган бошқа узум навларининг нархи қандай бўлишини тахмин қилиш мумкин. Зеро, 2019 йилдан бошлаб, Ўзбекистонда мева бера бошлаган узумзорлар майдонлари анча кенгайди. Шунга кўра, ҳосил ҳам кўпаяди ва узум билан боғлиқ таклифлар янада ортади.\nШу билан бирга, Ўзбекистон узумининг асосий бозори бўлмиш Россияда аҳолининг реал даромадлари пасайишда давом этмоқда ва Туркия, Ҳиндистон, Молдова, Миср, Чили, Перу, Жанубий Африка, Арманистон, Озарбайжон каби рақобатчи-мамлакатлардан узум етказиб бериш давом этмоқда. Ва бу мамлакатларнинг кўпи чакана савдо учун қулай қадоқдаги замонавий навларни таклиф қилишмоқда.


ҲАЛОЛ КАСБ БАРАКА ОМИЛИ - Баҳоуддин Нақшбанд ёдгорлик мажмуаси маркази\nҲАЛОЛ КАСБ БАРАКА ОМИЛИ\n15 май 2019 й.\n767 марта ўқилди.\nҲалол луқма ва у икки дунё саодатига мушарраф қилувчи неъматдир. Хазрати Одамни муаззам қилиб халқ қилган роббул оламийн ер юзида ададсиз неъматларни тўкин қилиб қўйди. Уларнинг энг афзалларини бутун башариятга инъом этди. Инсонни онгу шуурини ҳам гўзал ва покиза нарсаларга илҳомлантириб қўйди. Бандага шулар ичидан Ўзи рухсат берган неъматларни фойдаланишга бирон машаққатларни қолдирмади. Мўъмин мусулмон банданинг қўрғони қалб хотиржамлиги қилиб, ҳалолликни иймон белгиси қилиб белгилади. Зотан, иймон тақозоси билан қилинадиган яхши амалларнинг барчаси бу дунёда гўзал ҳаёт кечиришни таъминловчи воситадир. Муборак динимизни батамом қилиб берилганлиги ҳам инсониятга берилган улкан бахту саодатдир. Ҳалоллик борасида Каломи Шарифида ибратли оятлар бисёр. Шулардан бири мазкур оятдир:\n172. Эй иймон келтирганлар! Сизларга ризқ қилиб берганимиз пок нарсалардан енглар ва Аллоҳга шукр қилинглар, агар Унга ибодат қиладиган бўлсаларингиз.\nБани Салимлик Абдуллоҳ ибн Бусрдан ривоят қилинади: “Расулуллоҳ соллаллоҳу алайҳи васаллам отам ҳузурига келдилар. Отам у зотга таом келтирдилар. У зот (таомланиб бўлгач) ўрниларидан турган эдилар, отам ҳам ўрнидан туриб, У зотнинг уловини жуганидан ушлаб: "Мен учун Аллоҳга дуо қилсангиз", деди. Шунда У зот: “Эй Аллоҳим! Уларга ризқ қилиб берган нарсаларингда барака бергин, уларни мағфират қилгин ва уларга раҳим қилгин!”, дедилар”.\nНабий соллаллоҳу алайҳи васаллам ўзларининг муборак ҳадисларида шундай деганлар:\nАбдуллоҳ розияллоҳу анҳудан ривоят қилинади:“Расулуллоҳ соллаллоҳу алайҳи васаллам: “Ҳалол касб талаб қилиш фарздан кейин фарздир” дедилар” (Байҳақий ривояти).\nВатан равнақи, юрт ободлиги, халқ фаровонлиги учун ҳалолу покиза хаёт кечирмоқликни насиб этишлигини сўраймиз.\nжомеъ масжиди имоми


Шерали Турдиев. Борис Чепруновнинг фожиали қисмати (2007) - www.ziyouz.uz\nБош саҳифа МатбуотҲозирги давр матбуотиШерали Турдиев. Борис Чепруновнинг фожиали қисмати (2007)\nХХ асрнинг 30 — 50-йилларида, собиқ СССРнинг барча жумҳуриятларида бўлгани каби, Ўзбекистонда ҳам советларнинг катта террор сиёсати оқибатида бир қанча таниқли давлат ва жамоат арбоблари, фан, маданият ва адабиёт намоёндалари бегуноҳ қатағон-қирғин қилинган эдилар. Улар сафида бошқа миллатга мансуб кишилар ҳам бор эди. Ўзбекистондаги рус ёзувчиларидан Борис Чепрунов шулардан бири эди.\nБорис Чепрунов 1891 йил 25 январда Хоразм воҳасининг Кўҳна Урганч шаҳрида туғилади. Унинг отаси Ўрта Осиё рус империяси томонидан босиб олингандан кейин мустамлакачи ҳукуматнинг колониал сиёсати оқибатида бу ерларга Россиядан мажбуран кўчириб келтирилган рус крепостной деҳқонларидан эди. Борис кичиклигиданоқ отаонаси яшаб турган ердаги ўзбек, туркман болалари билан бирга ўйнабўсиб, уларнинг отаоналаридан ҳикоя, эртак ва афсоналарни эшитиб, бирга иноқлашиб кетади; маҳаллий халқ тарихи, тили ва урф-одатларига бўлган муҳаббати тобора орта боради. 1905 йили, отаси вафотидан кейин, эндигина 14-15 ёшга кирган ёш Борисга ишлаб, оилага ёрдамлашишга тўғри келади. У Урганчдаги бир корхонага кичик хизматчи бўлиб ишга киради. Бу ерда у айрим мустамлакачи тўраларнинг маҳаллий халқ ишчиларига нисбатан шафқатсиз муносабатлари, порахўрликларини кўриб уларга нисбатан нафрати, меҳнаткаш ерли халқларга нисбатан меҳр-муҳаббати, ачиниш туйғулари ўса боради…\n1910 йили Янги Урганчдаги Россия Осиё банки бўлимига ишга ўтган Борис дам олиш кунлари идора қошидаги арабча хатсаводни ўрганиш машғулотларига қатнай бошлайди, Тошкентда чиқиб турган “Туркестанский курьер” газетасида илк мақолаларини эълон қилади. Кейинчалик эса Тошкентга келиб, маҳаллий рус ва ўзбек матбуотида фаол қатнашади, ўзбек ва рус ёзувчилари билан алоқага киришиб кетади; 1934 йили Ўзбекистон ёзувчилари уюшмасида рус адабиёти бўйича адабий маслаҳатчи, 1935 йили рус ёзувчилари бўлими раиси, “Литературний Узбекистан” журналининг таҳрир ҳайъати аъзоси вазифаларида ишлайди. Журналда маҳаллий рус ёзувчилари билан бирга, ўзбек ёзувчиларидан Абдулла Қодирий, Чўлпон, Ойбек, Усмон Носир асарларининг русча таржималарини ҳам бостиради. Ўзининг “Хоразм ҳикоялари”(1931), “Матёқубов”(1933), “Миёвиддин Мирзо”, “Жунаидхон”(1936) каби асарлари эълон қилинади. “Мустамлакачилар” деган роман ёза бошлайди.\nЧўлпон 1935 йили “Муштум” журнали таҳрир ҳайъатига жалб этилиши биланоқ Борис Чепруновнинг “Миёвиддин Мирзо” қиссасини ўзбек тилига таржима қилиб, журналнинг 1936 йилги ўндан ортиқ сонида чоп эттиради. Қиссага қисқагина кириш сўзи ҳам ёзиб, асар ҳақида шундай деганди: “Ўртоқ Борис Чепрунов томонидан ёзилган “Миёвиддин Мирзо” қиссаси халқ ижодига тааллуқли бир асардир. Халқ ижодида “Миёвиддин Мирзо”га ўхшаган ҳайвонлар ҳаётига оид асарлар кўпдир. Бу асарларда айрим ҳайвонларга турмушдаги жонли типларнинг сифати берилган. Шунинг билан айрим бир даврнинг хусусиятлари изоҳ қилинади. “Миёвиддин Мирзо” қиссаси Фарғонанинг сўнгги хони Худоёрхон даврига оиддир. Бу асарда хон ҳукуматининг бутун қабиҳлиги ва шариат қонунлари панжаси остида ҳимоясиз ҳолдаги камбағалларнинг эзилганлиги кўрсатилади. Асардағи ҳар бир ҳайвон ўша турмушдаги жонли бир кишини жуда усталик билан ифода қила олади. Халқ ижодида сатира жуда яхши томир ёзғон. Бизнинг сатирамиз кенг халқ ижодидағи тажрибалардан, усталиқлардан фойдаланиши керак. Шунинг учун “Муштум”да “Миёвиддин Мирзо” қиссасини босиб борамиз”.\nАлбатта, Чўлпон Борис Чепруновнинг Туркистон ўтмишидаги хонлар бебошлиги ва зулмига қарши аллегорик шаклда, ҳайвонлар турмушидан олиб ёзилган “Миёвиддин Мирзо” қиссасинигина эмас, балки унга ғоявий жиҳатдан яқин бўлган “Мустамлакачилар” романини ҳам таржима қилиши эҳтимолдан узоқ эмас эди. Чунки бу даврда Чўлпоннинг чор ва совет истибдодига кучли нафрати унинг фақат бадиий асарлари (масалан, “Кеча ва кундуз”) орқалигина эмас, балки айрим таржималари орқали ҳам изҳор қилинаётган эди. (Масалан, А.Афиногеновнинг 30-йиллари сталинча даҳшатли қўрқитув сиёсати таъсирида ёзилган “Страх” ҳикоясининг “Ваҳм” номидаги таржимаси.) Афсуски, 1937 йили республикамизда рўй берган сталинча қирғин сиёсати оқибатида Борис Чепруновнинг сўнгги асари — “Мустамлакачилар” романи босилмай қолади. Чўлпон таржимасидаги “Миёвиддин Мирзо” қиссаси ҳам алоҳида китоб бўлиб чиқмайди. Чўлпоннинг ўзи эса Чепруновдан анча бурун қамалиб, таржиманинг қўлёзма нусхаси ҳам йўқ бўлиб кетади. Қамоққа олингунга қадар ўша вақтдаги матбуот ва мажлисларда Борис Чепруновни аёвсиз “фош қилиш” давом этади.\n1937 йилнинг 2 — 7 сентябр кунлари бўлиб ўтган Ўзбекистон ёзувчилар уюшмасининг 4-пленумида бир қанча талантли ўзбек, рус ёзувчи ва шоирлари каби Борис Чепрунов ҳам советларга қарши бўлган троцкийчи-бухаринчи террорчиларнинг Тошкентдаги гуруҳи аъзоси, тарихни сохталаштирувчи, буржуа миллатчилик ғояларининг ҳимоячиси деб аёвсиз танқид қилинди. Бу ҳақда 5 сентябрдаги йиғилишда рус ёзувчиси Плетнев сўз олиб, Борис Чепруновнинг “Жунаидхон” романида жадидлар идеаллаштирилган, деб чиқади. “Мен, — дейди у, — ўртоқ Чепруновнинг “Жунаидхон” романига тўхталмоқчиман. Бизнинг адабий доираларимизда мазкур асар адабиёт оламимизда бутун бир адабий ҳодиса дейилиб, кўкларга кўтарилди. Мен меҳнат таътилига кетганимда ушбу китобни ўзим билан бирга олиб кетиб, синчиклаб ўқиб чиқдим. Бу ерда шуни очиқ айтишим керакки, китобда жуда кўп носоғлом фикрлар, кўп сиёсий хатолар мавжуд. Жумладан, асарда асосий мавзу — жадидизм масаласида шундай хатолар бўлган. Романда жадидлар бўяб, нуқсонсиз қилиб тасвирланган. Асарда майда савдогарлар, ҳунармандлар — ҳаммаси гўё ўз халқининг маданияти ҳақида қайғурадилар, инқилоб учун фаол курашадилар. Бунинг оқибатида романда жадидизмнинг моҳияти очилмай қолиб кетаверади. Бу оқимнинг ортига бекинган йиртқич одамлар башараси очилмайди. Уларнинг ҳаммаси гўё бир фариштасимон, гуноҳсиз кишилар қилиб кўрсатилади. Бу тўғри эмас, ўртоқ Чепрунов! (Чепрунов: — Романни тушунмапсиз!) (Қаранг: “Стенограмма 4го пленума Союза советских писателей Узбекистана”, начато 2 сентября 1937 года, окончено 7 сентября 1937 года, ЦГА УЗ, фонд № 2356, опись, 1 ед.хр.30, стр. 42.)\n1937 йил 19 октябрда Ўзбекистон ёзувчилар уюшмасининг рус адабиёти бўлими фаоллари билан биргаликда ўтказилган кенгайтирилган мажлисда 1937 йил 20 сентябрда “Комсомолец Узбекистана” газетасида босилган “Буржуа миллатчилари ва уларнинг ҳомийлари” деган мақола муҳокамаси бўлиб ўтади. Мақолада Абдулла Қодирий, Чўлпон, Усмон Носир каби бир қанча ўзбек ёзувчи ва шоирлари миллатчилиқда айбланган, маҳаллий рус ёзувчиларидан Бондаренко, Титов-Омский, таржимон Лидия Соцердотова ва бошқалар рус ҳамда ўзбек миллатчи ёзувчи-шоирларининг ҳомийлари ва тарғиботчилари деб туҳмат қилинган эди. Мазкур мажлисда сўзга чиққан Борис Чепрунов ва Лидия Соцердотова газетанинг бу фикрларига қарши чиқиб, танқиднинг туҳмат ва уйдирмалигини, мақолада айбланиб тилга олинган шахсларнинг гуноҳсизликларини исботлашга ҳаракат қиладилар. Лекин олдиндан шундай қаршиликлар бўлишини кутган НКВДнинг матбуот ва адабиёт ташкилотларида ишлаётган айрим айғоқчилари “Комсомолец Узбекистана” газетасида босилган мазкур туҳматкорона танқидни ёқлаб чиқадилар. Борис Чепрунов эса, уларга қарши чиқиб: “Мақоланинг руҳи туҳматдан иборат, у шахсий ўч олишга ўхшайди. Бондаренко ҳалол, меҳнаткаш бир одам, у бизнинг яхши дўстимиз… Мен Титов-Омскийни ҳам анчадан бери биламан, у ёш ёзувчилар ичида ишчан, ғайратли бир йигит, уни ахлоқий-маиший бузуқликда айблашлари ўринсиз, деб биламан”, — дейди.\nШундан кейин мажлисда Виленский деган кимса сўзга чиқиб, Борис Чепрунов билан бирга, ўзбек ёзувчиларидан Чўлпон ва Усмон Носирга тош отиб, уларнинг асарларини “Литературний Узбекистан” журналида эълон қилган муҳаррир Карцевни троцкийчи бузғунчиликда айблайди: “Ёзувчилар органи бўлган журналда кўп ишлар қилиниши керак эди, — дейди у ҳужумга ўтиб, — лекин унинг раҳбари троцкийчи Карцев бунинг ўрнига Чўлпоннинг романини ўзи бош бўлиб олиб келиб, журналда босишга буйруқ берди, бу ҳам етмагандек, кейин яна халқ душманлари бўлган Чепрунов ва Лаврентевнинг асарларини ҳам босди. Буларнинг ҳаммаси тўғридан-тўғри сиёсий кўрликдан бошқа нарса эмасдир”(ЦГА Уз, фонд 2356, опись , ед.хр. 27, стр. 9). Шундан сўнг таржимон Лидия Соцердотова сўз олиб, Борис Чепрунов фикрларига ҳамоҳанг фикрларни айтади, “Адабиётда буржуа миллатчилари ва уларнинг ҳомийлари” мақоласида номлари тилга олинган ўзбек, рус ёзувчи, таржимонларнинг ноҳақ айбланганликларини, жумладан, у газетада Абдулла Қодирий каби ёзувчиларга нисбатан бўлаётган ноҳақ ҳужумлар, унинг таржимонларига нисбатан ҳам ноҳақ туҳмат тошлари отилаётганлиги нотўғри, дейди. Соцердотова Абдулла Қодирийга ҳужум қилган Ковалчук билан баҳслашади:\n“Ковалчук(Лидия Соцердотовага): — Сиз Абдулла Қодирийнинг сиёсий қиёфасини биласизми?\nЛидия Соцердотова: — Ҳа, мен у кишини яхши биламан, у киши озодликда юрибди.\nКовалчук: — Сиз Абдулла Қодирий тақдирида фаол иштирок этганмисиз?\nСоцердотова: — Ҳа, мен Абдулла Қодирий тақдирида муайян даражада иштирок этганман… Абдулла Қодирийнинг халқ душмани эканлигига ишонмайман.\nКовалчук: — Сиз ўртоқ Сталинга хат ёзганмисиз?\nСоцердотова: — Ҳа, Абдулла Қодирийга ёрдам қилдим, мен ёздим, лекин, нимагадир, хатнинг қоралама нусхаси бу ердаги ёзувчилар уюшмасида экан…”\nБорис Чепруновни қамоққа олиш ҳақида Ўзбекистон ички ишлар халқ комиссарлиги 1937 йил 4 декабрда қарор қилади.\nБир ҳафта ўтарўтмас, Ўзбекистон ёзувчилар уюшмаси шошилинч равишда мажлис ўтказиб, гўё ғоявий зарарли унсур сифатида қамалиши муносабати билан уни уюшма аъзолигидан чиқаришга қарор қилади.\nБорис Чепрунов бир ярим ой қамоқ азобини чеккач, 1938 йил 23 январда биринчи бор терговга чақирилади. Бунгача у ва унинг асарлари ҳақида ёзувчилар уюшмасида туҳматли ҳужумлар уюштирилган ва ички тақризлар йиғилиб бўлган, у энди терговчи олдида фақат унга қўйилган ўша “айб”ларни сўзсиз бўйнига олиши ва ўзини охиригача “фош қилиши” керак эди, холос! Узоқ вақт қамоқ ва қийноқ азобидан ҳолсизланган Борис Чепрунов ўзига қўйилган айбларни бўйнига олишга мажбур бўлади, терговчилар эса, баённомада уларни янада бўртириб, ўз қўллари билан бичибтўқиб ёзиб қўядилар.\nБорис Чепрунов беш ойдан зиёд қамоқ азобида қийналиб ётади ва 1938 йил 8 октябрда СССР Олий суди ҳарбий коллегиясининг Тошкентдаги кўчма сессияси қарори билан олий жазо — отувга ҳукм қилинади. Ҳукм ўша куни ижро этилади.\nБу машъум ҳодисадан сўнг адибнинг оила аъзолари ҳам таъқиб ва тазйиққа учрайдилар, қўрқувда яшайдилар. Улар ўз уйларидан чиқарилиб, сарсонсаргардонликка юз тутадилар. Ёзувчининг НКВД ходимлари томонидан олиб кетилган асарлари ёндириб ташланади, фақат баъзиларигина (масалан, сўнгги асари “Мустамлакачилар”нинг қўлёзмаси) тасодифан омон қолади. Сталин вафотидан сўнг, бир неча йил ўтгач унинг оила аъзолари (рафиқаси, укаси ва бошқалар) Борис Чепруновнинг ишини қайта текшириб, оқланишига ёрдамлашишларини сўраб юқори ҳуқуқ органларига ариза бера бошлайдилар. Борис Чепруновни билган ва унинг асарларига тақриз ёзган айрим рус ёзувчилари, Узлит раҳбарлари гувоҳ сифатида қайта суриштирилади. Уни 30-йиллардан яхши билган Андрей Иванов, Александр Удалов Борис Чепруновнинг ўша вақтдаёқ адабиётда машҳур бўлганлиги, бошловчи рус шоир ва ёзувчиларига самимий ёрдам кўрсатганлиги, ундан ғоявий зарарли фикрларни эшитмаганликларини айтадилар. “Жунаидхон” романига ёзилган салбий тақриз муаллифи Узглавлит бошлиғи ўринбосари Бресловский чақирилиб, ўша вақтдаги тақризга бугунги муносабати ҳақида сўралганида, у тақриз бошқа мутахасис томондан ёзилиб, фақат унинг имзосигина борлиги, ўзи бу соҳада мутахассис эмаслигини тан олади. Бирмунча вақт ўтгач иш қайта кўрилиб, СССР Олий суди ҳарбий коллегиясининг 1957 йил 28 июндаги қарори билан Б.Чепрунов оқланади.\nБорис Чепрунов расман оқланганидан кейин баъзи асарлари қайта босилиб, ёзувчи ҳаёти ва ижоди ҳақида илк мақолалар кўрина бошлайди. У ҳақда рус танқидчи ва адабиётшуносларидан И.Гринбергнинг “Единство творческого и жизненнего пути”(1965), Ирина Тёмкинанинг “Не листай страницы, воскреси”(1990) мақолалари эълон қилинади. Уларда биринчи бор Б. Чепруновнинг ҳаёт йўли, яратган асарлари ва уларнинг ғоявий-бадиий хусусиятлари холис ёритилади. Бироқ, шунга қарамасдан, ўтган эллик йил ичида Борис Чепрунов ҳақида бошқа ишлар амалга оширилмади, унинг “Яширин душман”(1931), “Матёқубов” (1933) каби асарлари қайта нашр этилмади. Чўлпон таржимасидаги “Миёвиддин Мирзо” қиссаси ҳам ҳалиҳамон китоб ҳолида чоп этилганича йўқ…\n← Аввалги Аввалги Умарали Норматов. Ярим асрлик мулоқот (2007)\nКейинги → Кейинги: Ҳакимжон Каримов. Ҳалоллик ва шижоат (2007)


Авф ислом динига хос инсонийлик ифодаси бўлиб, айбдорни жазолаш имконига эга бўла туриб, бағрикенглик билан кечириб юборишни англатади. Қуръони Каримда “Бас, ким авф этиб (ўртани) тузатса, унинг мукофоти Аллоҳ зиммасидадир” дейилган (Шўро сураси, 40-оят).\nАфв этишнинг нақадар қадрли ва савобли иш экани динимиз таълимотларида жуда кўп таъкидланади. Бу борада Улуғ аждодларимиз, оламга машҳур олиму фақиҳларимиз кўп фойдали насиҳатлар қилганлар. Алишер Навоий ҳазратларининг “Ҳайратул аброр” достонларида ҳикоя қилинишича, сахий бир подшоҳнинг қули бор экан, базм вақтида фалокат босиб, оёғи чалишиб, подшоҳнинг бошига иссиқ таомни тўкиб юборибди. Аъёнлар: “Подшоҳ энди уни ўлдиради, гуноҳига лойиқ жазо шу!” дейишибди. Шоҳ эса қулнинг аҳволини кўриб, уни озод қилиб юборибди. Бунга ҳайрон бўлган вазири: “Эй сахийликда беғараз шоҳ, унга тиғдан бошқа нарса лойиқ эмас эди-ку?” дебди. Шоҳ кулимсираб: “Хижолатнинг ўзи уни ўлдириб бўлди. Ҳеч ким ўлган ўликни қайтадан ўлдирмаган, бошига жазо тиғини тортмаган…”.\nПрезидентимизнинг ҳар доим адашиб диний оқимларга кириб қолганлар ёки бошқа ҳуқуқбузарликлар содир қилиб, суднинг қора курсисига ўтириб қолганларнинг айбини яхшилаб ўрганиб, агар улар қилмишларидан пушаймон бўлсалар, уларни кечириш чорасини кўриш тўғрисида гапирганида, “улар ҳам ўзимизнинг фарзандларимиз”, деб жон куйдириб гапирадилар.\nЭркин Юлдашев, Тўрткул тумани «Малла донли» жоме масжиди имом-хатиби.


09:09 07.11.2017 Ҳавола олиш\nТОШКЕНТ, 7 ноя — Sputnik. Ўзбек халқининг буюк фарзанди, атоқли давлат арбоби, таниқли ёзувчи ва беназир инсон Шароф Рашидов 1917 йилнинг 6 ноябрида Жиззах шаҳрида таваллуд топган.\nКуни кеча Шароф Рашидовнинг 100 йиллиги бутун Ўзбекистонда кенг нишонланди.\nЎзбекистон президенти Шавкат Мирзиёев Жиззах шаҳрида Шароф Рашидов ҳайкалининг очилиши маросимида ушбу тадбир "жонажон Ватанимиз ҳаётидаги улкан воқеа", дея таъриф берди.\nСўнг Ўзбекистон раҳбари Шароф Рашидов босиб ўтган мураккаб ҳаёт йўли ҳақида нутқ сўзлади.\n"Шароф Рашидов ўзининг ноёб ақл-заковати, бой билим ва тажрибаси, меҳнатсеварлиги ва камтарлиги, юксак инсоний фазилатлари билан нафақат Ўзбекистонда, балки узоқ-яқин ўлкаларда ҳам катта обрў-эътибор қозонганлигини таъкидлаб ўтди.\nШароф Рашидов вафот этиши билан унинг хотирасини хўрлаб, қабрини кўчирдилар, оила аъзолари, қариндош-уруғларини, дўстлари ва шогирдларини қувғин қилдилар. "Пахта иши", "Ўзбек иши", "Рашидовчилик" деган бўҳтон гаплар билан у кишининг азиз номини, бутун халқимизни ёмонотлиқ қилдилар.\nФақатгина мустақиллик даврига келиб, Биринчи Президент Ислом Абдуғаниевич Каримов томонидан тарихий адолат тикланди — Шароф Рашидовнинг пок номи оқланди ва 75 йиллик таваллуд санаси юртимизда кенг нишонланди.\nШароф Рашидовнинг "Икки дил достони" деган гўзал асарини ҳаммамиз севиб ўқиганмиз. Менинг назаримда, чинакам севги ва садоқат достони бўлмиш бу асарда Шароф ака ва у кишининг меҳрибон рафиқаси, оқила ва мунис ўзбек аёли Хурсаной опанинг ибратли ҳаёти ва тақдири мужассам бўлгандек туюлади.\nРоссиялик ёзувчи: халқ Шароф Рашидовни асло унутмайди\nБулар учувчи-космонавтлар — ватандошимиз Владимир Жонибеков ва Солижон Шарипов, таниқли селекционер олим Иван Кузьмин, Шароф Рашидов ҳақидаги қатор китоблар муаллифи, ёзувчи Фарҳод Раззоқов ва бошқалардир.\nБарчангизга самимий миннатдорлик билдириб, чин қалбимдан мустаҳкам соғлик, бахт ва омад тилайман".


Кингсли Коман нега ПСЖга қайтмайди?\n1 сентябрь, 2020, 07:58\nТеглар:Кингсли Коман | Бавария | ПСЖ\nУ ерда Неймар бор.\n"Бавария" ярим ҳимоячиси Кингсли Коман "Пари Сен-Жермен"га Неймар сабаб қайта олмаслигини айтди.\n“ПСЖга қайтишим қийин. Айниқса, менинг позициямда Неймар ўйнашини инобатга олсак. Шунинг учун Парижга қайтиш ниятим йўқ.\nҲали 8-10 йил ўйнашим мумкин, шунинг учун олдиндан аниқ бир нарса дея олмайман. ПСЖдан яхши хотиралар қолган, бу ҳар доим менинг севимли клубим бўлиб қолади. Аммо бу ердан кетиб, тўғри иш қилдим. Агар мен қолганимда, "Бавария" билан Чемпионлар Лигасини ютмаган бўлардим”, - дейди франциялик футболчи.\n24 ёшли Коман “Бавария” сафига 2017 йил ПСЖдан кўчиб ўтган. Ўтган давр мобайнида эса 161 та ўйинда майдонга тушди ва 33 та гол ҳамда 35 та голли узатмага муаллифлик қилди. Унинг мюнхенликлар билан амалдаги шартномаси 2023 йилга қадар имзоланган.\nЕЧЛда 1-турнинг энг яхши футболчиси аниқланди\nЕЧЛ. Ҳафта футболчиси бўлиш учун номзодлар маълум қилинди


Шимолий вокзал ёнидаги кўприк қурилиши август ойи охирида тугатилади | NORMA.UZ\nШимолий вокзал ёнидаги кўприк қурилиши август ойи охирида тугатилади\nБу ҳақда Халқаро пресс-клубнинг темир йўл соҳаси вакиллари билан ўтказилган навбатдаги сессиясида айтиб ўтилди.\nСессияда аҳолини халқ истеъмол моллари билан таъминлаш, юк ва йўловчи ташиш ҳажмини ошириш, темир йўл инфратузилмасини ривожлантириш, “Ўзбекистон темир йўллари” АЖнинг халқаро лойиҳалардаги иштироки каби масалалар муҳокама қилинди.\nХалқаро темир йўл лойиҳаларига алоҳида эътибор қаратилмоқда, деди “Ўзбекистон темир йўллари” бошқарув раиси ўринбосари Д.Деҳқонов. Хусусан, гап Хитой–Қирғизистон–Ўзбекистон, Ўзбекистон–Афғонистон темир йўлларининг қурилиши ҳамда Франциянинг «Alstom» машинасозлик компанияси билан ҳамкорликда ишлаб чиқаришнинг очилиши ҳақида борди.\nАмалга оширилиши юк оқимини кўпайтиришга имкон берувчи турли қурилиш лойиҳаларининг техник тафсилотларини келишиш бўйича ишлар олиб борилмоқда. Бундан ташқари, бу Ўзбекистонда ишлаб чиқарилган янада кўпроқ маҳсулотларни турли, жумладан, Европа мамлакатларига етказиб бериш имкониятини беради.\nОсиё инфратузилма инвестициялари банки (Хитой) билан битимларни имзолаш ва у билан ҳамкорликда инвестиция лойиҳаларини амалга ошириш бўйича музокаралар олиб борилмоқда. Даврон Деҳқоновнинг таъкидлашича, Ўзбекистон темир йўл тармоғи кўп сармоядорлар, хусусан ОИИБни ҳам ўзига жалб қилади.\nАвтомобиль кўпригининг қурилиши (Фарғона йўли кўчаси) август ойининг охирида якунланиши таъкидланди.\nХулоса ўрнида Даврон Деҳқонов «Ўзбекистон темир йўллари» АЖ учун фуқароларнинг фикр ва таклифлари муҳим эканини айтиб ўтди, улардан тушаётган ҳар бир мурожаат унинг устида ишлаш учун ёзиб олинади.


19 Àïðåëü 2017 09:31 4924\nАбдулла Қодирийнинг «Ўткан кунлар» романини мутолаа қилар эканман, мозийда, «тарихимизнинг энг кирлик, қора кунлари»да асар қаҳрамонлари билан ёнма-ён турган кўйи Кумушга дугона, Отабекка сингил тутинаман, уларга дилдошлик ва дардкашлик ҳиссини туяман.\nИкки қалб тилида жаранглаган сўзлар, улар қадрлаган шарқона қарашлар, замона чиғириқларида завол кўрмаган қадриятларнинг бари ҳайрат ва муҳаббатимни оширади. Ва ҳар гал дунё романчигидаги ўхшаши бўлмаган, ўзбек адабий тилининг нафосати ва ўзига хос ҳидини туйиш имконини берадиган, энг муҳими, асл ўзбекона қадриятларнинг акс-садоси бўлган «Ўткан кунлар»нинг чиндан ҳам Қодирий яратган мўъжиза эканлигига иқрор бўлавераман.\nРоман, том маънода, гўзал хулқ, ўзбекона одоб ва маданиятнинг жонбоз тарғиботчисидир. Аввало, оқил ота ва доно фарзандлар тимсоли Юсуфбек ҳожи ва Отабек қиёфасида яққол кўринади. Юсуфбек ҳожидаги салобат ва тафаккур қудрати, Отабекдаги виждон ва йигитлик ҳақидаги мустаҳкам тасаввур Қодирий қаҳрамонларининг ақлу закоси, мулоҳазакорлигини кўрсатади.\nЎзбекойим ўз хоҳиши билан Отабекка Зайнабни унашиб қайтади. Отабек бундан бехабар бўлсада, бир дилхираликни сезиб тургандек. Романнинг бу ҳақдаги воқеаси баёнида шундай дейилади:\n“...Анчагина сўзсиз ултургандан сўнг ҳожи мулойимона сўз очди:\n-Ўғлим, ҳали сан эшитдингми, йўқми, ҳайтовур, биз санинг устингдан бир иш қилиб қўйдиқ...\nОтабек, маълумки, уларнинг «қилиб қўйған ёки қилмоқчи бўлған ишларини» албатта билар эди. Шундоқ ҳам бўлса билмаганга солинди:\n-Ақллик кишиларнинг ўғуллари устидан қилған ишлари албатта номаъқул бўлмас, -деди.”\nФарзанд жавобидаги мантиқий қудрат ва ота-онага нисбатан тавозе’ шу қадар кучли эдики, ота бундан қаттиқ таъсирланади.\nҲожи Ўзбек ойимдаги бироз калтабинлик нуқсини билсада, айбни борича унга тўнкаб қўймайди, «биз» деб кўрсатади. Энди бу оғир масалани узил-кесил ҳал қиладиган қатъий тамойил бор. Бу ҳам бўлса, ушбу оила аъзоларига хос бўлган лафзга садоқат туйғусидир.\nАйни шу парчанинг ўзида ноёб ўзбекона қадриятлар – фарзанднинг ота-она ихтиёрига кескин қарши чиқмаслиги, ота ҳурмати, фарзанд эъзози, оилабошининг аёли иззатини ошкора тўкмаслиги, айниқса, лафзга вафодорлик фазилати маҳорат билан очиб берилади.\nОтабекка отамерос бўлган босиқлиқ, суҳбат одоби, оз ва маънили сўзлаш, фақат муҳим гап учун оғиз очиш ҳислатлари ҳам ўғил-қизлар тарбияси учун ҳар қачон ибрат олишга арзийди.\nКумуш – шарқона ва орзудаги образ. Таъкидлаш керакки, Қодирий Кумушни беҳад эркалатади. Уни сўзлатишда, унга қаратилган муносабатларда ниҳоятда латифлик кўрсатади. Аслида Кумуш портрети, ундаги характер ва гўзал ахлоқ бунга лойиқдир.\nЎз тўйини ғамнок чеҳра билан ўтказган Кумуш жуфти ҳалоли Отабек эканлигини кўриб, чексиз ҳайрат ва қувонч туяди, бироқ, ҳаяжонини нафосатга ўраб, «Сиз ўшами?... Кутилмаган бахт» дея олади, холос. Шарқона ибонинг Кумуш тилидаги жаранги бу. Аслида икки дилнинг бирлашиши ҳам шунчаки тасодиф эмас, илоҳий боғланиш эди. Қолаверса, ғарблашган олам «ошиқ-маъшуқа»ларининг ҳеч қандай чегара ва ахлоқ меъёрларини писанд этмас муносабатлари билан Отабек ва Кумушнинг андиша ва орият сувини ичган меҳрли қарашларини қиёсласак, асарнинг тарбиявий кучини теранроқ англаймиз.\nАсар воқеаларининг кейинги баёнларида Кумуш ўз бахтининг фожиаси бўлган Отабекнинг иккинчи уйланиши ҳақида эшитиб ҳам дод-фарёд қилмайди, ахлоқ чегарасида туради. Унинг «Мени унутмайсизми?» деган мунис сўзи Отабекни нафис қалб соҳибасига янада қаттиқроқ боғлайди.\nЎзбекойим Тошкентга келган марғилонлик келинига «сенлаб» мурожаат қилади, озғинлигини эса инжиқлик ёки феъли торликка эмас фикрчанликка йўяди. Бу ўзбек онасининг ўз фарзандига қилган самимий муомаласи кабидир.\nЮқоридаги мисоллар романда ҳақиқий ўзбек хонадони, ҳаёти ва турмушидаги ўзига хос анъаналар, оилавий муносабатлар ва қарашларнинг аслича намоён қилинганини кўрсатади. Юсуфбек ҳожи, Қутидор, Отабек, Кумуш, Ҳасанали, Уста Алим сингари қаҳрамонлар тимсолида инсонийлик, юксак ахлоқ-одоб, тарбия омилларини кўкка кўтаради, Мусулмонқул, Ҳомид, Жаннат, Содиқ кабилардаги фисқу фасод, иймонсизлик, бадкирдорлик сингари иллатларга нафрат туйғусини уйғотади.\n«Ўткан кунлар»ни ўқиш асносида, шубҳасиз, унда яшайсиз, Отабек ва Кумуш билан бирга дард чекасиз, қувонасиз, уларнинг тақдирига ўз тақдирингизни туташ биласиз. Қолаверса, асар тилининг таъсирчанлиги, қаҳрамонлар сўзлашувидаги жозиба ва тарбиявийлик қудрати романни қайта-қайта мутолаа қилишга чорлайди. Шубҳасиз, «Ўткан кунлар» адабий ёдгорлик мақомидаги юксак бадиий обида, унинг ҳар бир сўзи руҳиятимизни ёритадиган ва асраб-авайланадиган инжу кабидир.


Тинчлик бўйича Нобель мукофоти Эфиопия Бош вазирига берилди - Hidoyat.uz\nАсосий саҳифа Янгиликлар Дунё янгиликлари Тинчлик бўйича Нобель мукофоти Эфиопия Бош вазирига берилди\nЧоп этилди Oktabr 11, 2019 Тинчлик бўйича Нобель мукофоти Эфиопия Бош вазирига берилдиda fikr bildirishni o'chirish\nТинчлик бўйича Нобель мукофоти Эфиопия Бош вазири Абий Аҳмадга мамлакатнинг Эритрея билан чегара можаросини ҳал қилишга қўшган ҳиссаси учун берилди. Бу ҳақда Норвегия Нобель қўмитаси раиси Берит Райсс-Андерсен маълум қилди.\nАбий Аҳмад 1976 йил 23 апрелда туғилган. 2010 йилда у подполковник унвони билан ҳарбий хизматни тарк этади ва мамлакат парламентининг қуйи палатаси – Халқ вакиллари кенгаши депутати этиб сайланади. Ушбу вазифада у христианлар ва мусулмонлар ўртасидаги диний можароларни бартараф этишга, шунингдек, Aддис-Aбебага яқин бўлган ерларни ноқонуний эгаллаб олишга қарши курашишга эътибор қаратган. 2014 йилда Абий Аҳмад Эфиопиянинг Фан ва технологиялар бўйича Aхборот маркази директори, 2015 йилда Фан ва технологиялар вазири, 2018 йил 1 апрелда кўпчилик овоз билан ҳукумат раҳбарлигига тайинланган.\nХайрия қилганларга солиқ имтиёзлари берилади


ФУТБОЛ ФЕСТИВАЛИ БАҲОНАСИДА ОАВ ХОДИМЛАРИ САМАРҚАНД ТУМАНИДАГИ ЯНГИЛИК ВА ЎЗГАРИШЛАРГА ГУВОҲ БЎЛИШДИ – KATTAQO'RG'ON TONGI\nКуни кеча Самарқанд туманида ташкил этилган оммавий ахборот воситалари, ахборот хизмати ходимлари ҳамда блогерлар иштирокида футбол фестивали пресс-тур билан бошланди. Иштирокчилар туманнинг айрим корхона ва ташкилотлари фаолияти билан танишди. Иштирокчиларнинг ташриф буюрган илк манзили Гулобод маҳалласида давлат-хусусий шерикчилиги асосида қурилган “КАМОЛОТ” мактабгача таълим ташкилоти бўлди. Қатнашчилар туманнинг Найман маҳалласида жойлашган “Самарқанд пойабзал класс” Ўзбекистон Туркия қўшма корхонасида бўлди. Пресс-тур туманнинг Хўжа Аҳрор Валий мажмуаси Нодир Девонбеги мадрасасидаги байрам тадбирларига уланиб кетди. Бу ерда туман “Баркамол авлод” маркази ўқувчилари, уста-ҳунарманд, ижодкор ёшларнинг ишланмалари кўргазмаси намойиш этилди.\nТадбирнинг бадиий қисмини Олий Мажлис сенати аъзоси, Ўзбекистон Журналистлари ижодий уюшмаси вилоят бўлими раиси Ф.Тошев очиб берди. Хушовоз хонандалар-у созандаларнинг чиқиши тадбирга янада кўтаринкилик бағишлади.\nТадбир футбол фестивали билан давом этди. Футбол фестивалида “Каттақўрғон тонги” газетаси ходими Азиз Шукуров ҳам ўзининг футбол ўйнашдаги чаққонлиги билан фаол иштирок этиб, фахрий ёрлиқлар ва эсдалик совғалар билан тақдирланди.


Мамлакатнинг Асосий қонуни барибир ўзбек жамияти томонидан хануз тамсил қилингани йўқ. Ушбу конституцияга кўра, “ҳокимиятнинг ягона эгаси” саналган халқ, аллақачон клептократия қоидаларига кўра белгиланган, ўзининг қашшоқ ҳаётини кечирмоқда.\nЎзбекистон Конституцияси дея аталган қоғоз ҳақида эса фақат йилда бир марта эсланади. Қолган кунлари эса Конституция унинг нормаларига зид тарзда, парламент томонидан қабул қилинадиган қонунлар, президент фармонлари, қарорлари ва турли амалдорларнинг ички йўриқномалари каби қоғоз ҳисобида қолаверади.\nРасмий фотографлари томонидан ретуш қилинган кекса Каримов, 1992 йили қабул қилинган Конституциянинг “аҳамиятли роли” ҳақидаги навбатдаги сўзларини аллақачон такрорлаб бўлди.\nУнинг қанча ҳисобсиз ҳукмронлик муддатлари ўтказиб юборилганига оид Конституция кафолатлари ҳақида ҳам эсланмади. Аслида унинг ҳукмронлигида ўтган ҳар бир кун ушбу конституцияга хилофдир.\ndata-title="Зўрланган Конституция" data-description="Умида Ниёзова Eltuz.com Мамлакатнинг Асосий қонуни барибир ўзбек жамияти томонидан хануз тамсил қилингани йўқ. Ушбу конституцияга кўра, “ҳокимиятнинг ягона эгаси” саналган ..." data-image="https://eltuz.com/wp-content/uploads/2015/12/rasm582.jpg" data-url="https://eltuz.com/kozqarash/1504/" data-services="facebook,odnoklassniki,twitter,telegram" data-counter="ig">


Левандовски Нидерландия билан баҳснинг биринчи бўлимидан кейин алмаштирилгани сабабини айтди\nПольша миллий жамоаси ҳужумчиси Роберт Левандовски Миллатлар Лигаси доирасида Нидерландияга (1:2) қарши ўйиннинг биринчи бўлимидан кейин алмаштирилгани сабабини тушунтирди.\n«Оёқ мушакларимдаги муаммо боис бунга аввалдан келишиб олгандик. Албатта, биз Нидерландияга қараганда яхшироқ кўриндик. Бир нечта яхши ҳужумлар яратдик, олдинга силжишни истадик», – дея Левандовскининг сўзларини келтиради УЕФА расмий сайти.\nМаълумот учун, Польша ўз гуруҳида 7 очко билан 3-ўринни эгаллаб, А лигада қолишни уддалади.


Жамоат тартиб-интизоми — Dilkashradio.com\nЖамоат тартиб-интизоми об-ҳавога ўҳшайди. Биз бу ҳақда кўп гапирамиз, лекин амалда кам қўллаймиз. Тартиб-интизом дегани – жамоат аъзоларини юриш-туришини яхшилаш учун тўғри тадбир қўллашдир. Бу масала ҳозирда жамаотларда кам йўлга қўйилган. Бунинг сабаби нима? Ўзимизнинг ожиз ва носоғлом ўсганимиз ҳамда ўз усулларимиз бўйича ҳаракат қилишга қўрққанимиз учунми? Ёки ҳаммамиз мукаммал бўлганимиз ва бунга бошқа муҳтож бўлмаганимиз учунми? Агар гуноҳ учун жазо қўлласак, жамоатга келувчилар камайиб қолишидан чўчиймизми? Имонлиларнинг қилган ёмон ишларини гуноҳ деб аташга қўрқамизми? Илк ҳаворийлар жамоати жуда кучли бўлган, чунки бу жамоат пок эди. Ҳозирги жамоатлар эса ожизлашиб қолган, чунки бизда бир-бирига ён беришлар ҳамда жамоат аъзоларининг гуноҳ қилишлар кўп учрайди. Одатда жамоат тартиб-интизомлари киши тавба қилганидан кейин, лекин сувда имон келтирилишидан олдин ўргатилади. Сувда имон келтириш пайтида биз номзодларга ўзимизнинг Масиҳийча намуналаримизни таништирамиз. Шу билан бирга итоатсизлик қилганларни жазоланишини ҳам ўргатишимиз керак. Бирон киши жамоат аъзоси бўлиши ва жавобгарликни бўйнига олишидан олдин бу муҳим нарсаларни унга билдириш керак.\nЭнди савол туғилади. Тартиб-интизомни қандай ўргатиш керак? Биринчидан, жамоат ва асосан жамаот бошлиғи ўзи тартибга бўйсунган ҳолда сўз ва ишидан таъна қилмасдан муқаддас ҳаёт кечириши лозим. Баъзилар “ўзим бенуқсон эмасман, шунинг учун бошқаларга интизом ўргатмайман” дейди. Лекин бу нотўғри. Худо бизга бу мажбуриятни берибдими, уни бажаришимиз шарт. Ҳар бир имонли ҳаёти давомида ўзидаги нуқсонларни тўғрилаб боради. Биз ҳеч қачон бутунлай мукаммал бўла олмаймиз. Аммо Худованднинг йўлида юриш орқали мукаммалик томон юрамиз. Қачон мукаммал бўлсам, ўшандагина бошқаларга гапиришим мумкин ёки таълим беришим мумкин десак, ҳеч қачон Худога хизмат қила олмаймиз. Жамоатдаги тартиб-интизом ҳар доим Муқаддас Каломга асосланган бўлиши керак. Муқаддас Каломга асосланган ҳолда жамоатимизда энг тўғри тартибни ўрнатишимиз мумкин. Бунда ҳеч қандай инсон донолигига асосланмаслиги керак. Жамоатдаги тартиб-интизомга энг оддий мисол келтирадиган бўлсак, бу хато кўпгина жамоатларда ҳам борлигига амин бўласиз. Масалан биродарлар йиғилганида маълум бир вақт белгиланади. Ўша вақтдан кеч келиш бошқаларга ҳам зарар етказади. Аммо ҳалигача жамоат йиғинларига кеч келадиган имонлилар кўплаб топилади. Бу одат тузатилмаса, касалликка айланиб қолади. Жамоат йиғинлари ўз вақтида бошланиб, ўз вақтида тугаши учун жамоатнинг ҳар бир аъзоси қатъий белгиланган тартибга амал қилиши керак.\nШу ўринда яна бир нарсага тўхталиб ўтсак. Шундай жамоатлар борки, фақат тартиб-интизом ҳақида ўйлаб, бутун ишларини қатъий назорат остида бажаришади. Бунинг ёмон жойи йўқ, аммо бутун диққат эътиборни фақат тартиб-интизомга қаратиб, Худованд билан яқин бўлиш, Унга чин дилдан хизмат қилиш каби муҳим ишлар иккинчи ўринга тушиб қолмаслиги керак ҳолос. Демак ҳозиргина эшитганингиздай, тартиб-интизомда ҳам меъёр бўлиши керак. Жамоат Худованднинг иноятига ва муҳаббатига таянган ҳолда ўзига тўғри келадиган тартиб-интизомни жорий этса, энг маъқул иш қилинган бўлади. Ва жамоатнинг ҳар бир аъзоси ўша қоидалар ва тартиб – интизомга бўйсунишга мажбур. Бўйсунмаганлар эса жазоланиши керак. Чунки ҳар бир имонли ҳам жамоатни ҳам жамоатнинг бошлиқларини ҳурмат қилиши керак. Жамоатни ҳурмат қилмаган, Раббимиз Исо Масиҳни ҳурмат қилмаган бўлади. Ҳатто илк жамоатлар ҳам маълум бир тартибга риоя қилишган. Бу ҳақида Ҳаворийлар китобидан ўқиб билиб олсангиз бўлади. Шунинг учун жамоатингиздаги тартибга албатта риоя қилинг. Бу билан сиз Масиҳга итоат этган бўласиз. Худованд белгилаган тартиб бўйича яшашингизда куч-қувват тилаб қоламиз.


Коронавирусга қарши дори муваффақиятли чиқди - Darakchi\nДУНЁ 24.03.2020, 08:10\nInternational Journal of Antimicrobial Agents нашри хабарига кўра, франциялик олимлар SARS-CoV-2 коронавирусига қарши дори воситасининг клиник тадқиқотлари натижаси муваффақиятли бўлганини маълум қилди. Бу ҳақда "Замин" ёзмоқда.\nФранцуз олимлари гидроксихлорохиннинг коронавирусга алоҳида ва азитромицин антибиотиги билан биргаликдаги таъсирини ўрганишди. Тадқиқотлар Марсел университетининг Méditerranée Infection госпиталидаги юқумли касалликлар шифохонасида ўтказилди.\nТадқиқотларда COVID-19 симптоми бўлган ва симптомлар бўлмаган 36 киши иштирок этди. Беш кун давомида янги дори воситасини қабул қилган олти беморда коронавирус тести салбий чиқди, яъни уларнинг барчаси тузалди.\nОлимлар ушбу натижани тасдиқлаш учун кенгроқ миқёсдаги клиник тадқиқотлар ўтказилиши кераклигини қайд этишмоқда.\nМерилин Монро рўмоли Париж театрини банкротликдан сақлаб қолди


Tashkent City’да Ўзсаноатқурилишбанк Бош офиси қурилиши BREEAM сертификатлаштиришдан ўтказилмоқда\nTashkent City халқаро бизнес марказида Ўзсаноатқурилишбанк Бош офисини барпо этиш учун BREEAM сертификатлаш ишлари амалга оширилмоқда.\nПрезидентимизнинг 2018 йил 2 августдаги «Республика ҳудудларида «Business city» замонавий ишбилармонлик марказларини ташкил этиш чора-тадбирлари тўғрисида»ги қарорига мувофиқ, туман ва шаҳар марказларининг меъморий қиёфасини янада яхшилаш ва ободонлаштириш, уларнинг хорижий ва маҳаллий инвесторлар учун жозибадорлигини ошириш, асосий туристик йўналишларда замонавий объектлар қуриш, шунингдек, республика аҳолиси ва меҳмонлари учун кўрсатиладиган хизматлар рўйхатини кенгайтириш ва сифатини яхшилаш мақсадида Tashkent City халқаро бизнес маркази барпо этилмоқда.\nЎзсаноатқурилишбанк мамлакатимизнинг замонавий тарихидаги ушбу ноёб лойиҳада иштирок этишдан четда қолмади.\nҲозирги вақтда Банк томонидан пойтахтимизда бунёд этилаётган йирик бизнес марказ ҳудудида муассаса бош офисини қуриш ишлари олиб борилмоқда. Лойиҳа режасига кўра, баландлиги 161 метр ва майдони 81 076 метрга тенг 33 қаватли бино барпо этилмоқда.\nБанкнинг ўз фаолиятига «Green banking» тамойилларини жорий этиш мақсадида ана шу мазмундаги стратегия доирасида янги бинони BREEAM (Building Research Establishment Environmental Assessment Method) сертификатлаштиришдан ўтказиш ишлари амалга оширилмоқда.\nТаъкидлаш ўринлики, BREEAM сертификатлаштириш – бу Буюк Британиянинг BRE Global ташкилоти томонидан биноларнинг экологик самарадорлигини баҳолаш учун ишлаб чиқилган яшил биноларни баҳолашга оид ихтиёрий рейтинг ҳисобланади.\nБинолар барпо этишнинг мазкур баҳолаш усули қурилиш жараёнларидаги барча жиҳатлар, жумладан режалаштириш, лойиҳалаштириш, қурилишни амалга ошириш ва фойдаланишга топшириш босқичларини қамраб олиши билан аҳамиятлидир.\nBREEAM сертификатлашнинг асосий афзаллиги электр энергия, сув каби табиий ресурслар ҳамда экологик материалларни самарали тақсимлашдан иборат бўлиб, у бино ходимлари учун экологик барқарор ва хавфсиз атроф-муҳит ҳамда офис маконини шакллантиради.\nBREEAM баҳолаш усули билан сертификатланган бинолар ижарачилар учун бозорда нисбатан жозибадор кўринади. Бу эса, қурилишнинг барча босқичлари яшил стандартларга қатъий мувофиқликда амалга оширилганлигига кафолат беради.\nБанк томонидан мазкур лойиҳани молиялаштириш учун жорий йилнинг июнь ойида таркибида Credit Suisse (Швейцария), Citibank (Буюк Британия), Хитой Эксимбанки ва Raiffeisenbank (Австрия) каби етакчи хорижий банклар бўлган консорциуми билан кредит битими имзоланди.\nБитим Credit Suisse кўмагида амалга оширилиб, у тузилмавий банк, ташкилотчи ва агент сифатида иштирок этди. Citibank, Raiffeisenbank ва Хитой Эксимбанки битимнинг ташкилотчилари сифатида қатнашди.\nХитойнинг Sinosure экспорт-кредит суғурта корпорацияси томонидан суғурталаш Банкка жозибадор шартларда молиялаштиришни жалб қилиш имконини берди.


Хитойлик инвестор «МЮ» акцияларини сотиб олмоқчи\nХитойлик миллиардер «Манчестер Юнайтед» ҳиссадорларидан бирига айланмоқчи.\nThe Times нашрида хабар қилинишича, исми ошкор этилмаётган инвестор клубнинг мустақил акциядорлари билан «МЮ»дан улушга эга бўлиш имкониятлари борасида гаплашган.\n«МЮ» акцияларининг 80 фоизидан ортиқроқ қисмига эгалик қилувчи Глейзерлар оиласи акцияларининг бир қисмини сотишга рози.\n2015/16 йилги мавсумда «Манчестер Юнайтед» дунёнинг энг сердаромад футбол клуби бўлганди. Клуб «Реал»ни ортда қолдирган. Мадридликлар кейинги 11 мавсумда бу борада етакчилик қилишганди. Халқаро аудиторлик компанияси Deloitte маълумотига кўра, инглизлар клуби ўтган мавсумда 689 млн доллар ишлаб топган. Шу билан бирга «Манчестер Юнайтед» Англиянинг энг совриндор клуби деб тан олинган. Клуб — 20 карра мамлакат чемпиони, 12 карра Англия Кубоги соҳиби, 5 марта Лига Кубогида зафар қучган, Чемпионлар лигасида 3 марта ғолиб чиққан.\nАнглиядаги клублар кейинги йилларда футболчиларнинг нархи кескин ўсишига сабаб бўлмоқда. Инглиз жамоалари ўтган йил ёзидаги трансферлар вақтида янги футболчилар учун жами 1 млрд фунтдан ортиқ маблағ сарфлаган.\nМанчестер Юнайтед Хитойлик миллиардер


Тошкентда йилда икки марта бўлувчи йирик марафон ўтказилди (фото) - xabar.uz\nТошкентда йилда икки марта бўлувчи йирик...\n15.05.2022 14:40 0 1159\nБугун пойтахтимизда «Мен ғолиб» шиори остида спорт марафони ўтказилди. Марафон узунлиги 10 километрни ташкил этади.\nМарафонда ҳуқуқни мухофаза қилувчи органлардан 30 нафардан, 6 та ҳарбий ўқув юртларининг курсантларидан 20 нафардан, шунингдек ҳаваскор спортчилардан иборат 450 та иштирокчи қатнашди, деб хабар берди «Xabar.uz» мухбири.\nМарафон масофасини биринчи бўлиб босиб ўтган иштирокчи Бекзод Бойматов мусобақа ҳақида ўз фикрларини ўртоқлашди: «Марафон жуда яхши ўтди. Югуриш билан икки йилдан бери шуғилланаман. Шу билан бир қаторда Ўзбекистон жисмоний тарбия институтининг 3-курсида таҳсил оламан. Истардимки, шунақа мусобақалар кўпроқ ўтказилиб турилсин. Кейинги мусобақаларда жаҳон рекордини янгилашга ҳаракат қиламан».\nҒолиблар қимматбаҳо совғалар ва эсдалик медаллари билан тақдирланди.\nЭслатиб ўтамиз, «Мен ғолиб» шиори остида спорт марафони йилда 2 марта ўтказилади.


Ислом цивилизацияси маркази - халқимизнинг маънавий қудрати тимсоли\n08/04/2022 17:34 309\n2018 йил 15 июнь, Рамазон ҳайити куни Президентимиз Ислом цивилизацияси маркази пойдеворига тамал тоши қўйган эди. Бугунги муборак Рамазон кунларида давлатимиз раҳбари ушбу мажмуага яна ташриф буюрди.\nБу марказ ҳам маҳобати, ҳам моҳияти жиҳатидан улкан лойиҳа. Унинг қурилиши қарийб тўрт йилдирки давом этмоқда. Мажмуа уч қаватли бўлиб, қадимий обидаларимиз шаклида барпо этилган. Бино марказида улкан гумбаз, тўрт томонида симметрик пештоқлар қурилган. Бугунги кунда пардозлаш ишлари олиб борилмоқда.\nПрезидент Шавкат Мирзиёев шу ишларни кўздан кечирди. Бинони пардозлашда қадимий мадрасаларимиздаги белгилар ва иссиқ ранглардан фойдаланилмоқда.\nДавлатимиз раҳбари мажмуани чиройли ва сифатли қилиб қуриш билан бирга мазмунига алоҳида эътибор қаратиш зарурлигини таъкидлади.\n- Бугун, муборак Рамазон ойида, жума кунида бу ерга келишимиз бежиз эмас. Бундай улуғ айём кунларида қилинган ниятлар амалга ошади. Охирги йилларда оғир-оғир синовлардан ўтдик. Лекин бу ерда иш тўхтагани йўқ. Нима учун буни қураяпмиз? Халқимизнинг дунёқарашини, ғурурини кўтариш, қандай буюк эл эканимизни ашёвий далиллар билан намоён этиш учун, - деди Шавкат Мирзиёев.\nИслом цивилизацияси маркази халқимизнинг маънавий қудратини кўрсатиши қайд этилди.\n- Ўтган йили Қашқадарёда “Ўзбекистон GTL” заводини очиб, бутун дунёга мамлакатимизнинг иқтисодий қудратини кўрсатдик. Бу марказ халқимизнинг маънавий ва маърифий қудрати тимсоли бўлиб қолади, - дея таъкидлади Президент.\nДавлатимиз раҳбари деворлардаги равоқларнинг безак ва ёзувлари намуналари билан танишди. Дарвозалар тепасига тинчлик, илм, одобга чорловчи оятлардан ёзиш мақсадга мувофиқлигини айтди.\nИслом цивилизацияси марказининг таркибий қисмлари тўғрисида маълумот берилди. Биринчи қаватда музей омбори, қадимий қўлёзма ва осори-атиқаларни сақлаш ҳамда реставрация қилиш хоналари, нашриёт ва китоб дўконлари жойлашади.\nИккинчи қават мажмуанинг асосий кўргазма майдони бўлади. Бу ердаги Ислом тарихи музейи 9 та бўлимдан ташкил топади. Бинонинг марказида, 65 метр баландликдаги гумбаз остида Ислом оламининг дурдонаси ҳисобланган Усмон мусҳафи қўйилади. Бу зал атрофида яна 8 та – “Исломдан аввалги даврда Марказий Осиё”, “Исломнинг Марказий Осиёга ёйилиши”, “Таълим”, “Илм-фан”, “Меъморчилик ва шаҳарсозлик”, “Санъат ва бадиий ҳунармандчилик”, “Анъаналар” ҳамда “Учинчи Ренессанс – Янги Ўзбекистон” бўлимлари жойлашади.\nШунингдек, бу қаватда 550 кишига мўлжалланган конференция зали бўлади.\nПрезидентимиз “Илм-фан” бўлимини кўздан кечирди. Аллома боболарииз меросини кенг ва таъсирчан тарғиб этиш бўйича тавсиялар берди.\nДавлатимиз раҳбари учинчи қаватга чиқиб, кутубхона, Ислом академияси илмий кафедралари ва маъмурий хоналар намуналарини ҳам кўрди.


ИнтерФУТБОЛ :: Томас Тухел: “Челси» келаси мавсумдан бошлаб барча совринлар учун курашади”\nТомас Тухел: “Челси» келаси мавсумдан бошлаб барча совринлар учун курашади”\n“Челси” бош мураббийи Томас Тухел келаси мавсумда “кўк-анорранглилар” ҳар қандай чемпионлик учун курашиши мумкин деган фикрни билдирди.\n«Баъзан ҳақиқатни баҳолаш ва бўшлиқни имкон қадар тезроқ бартараф этишга тайёр бўлиш фойдали бўлади. Ушбу мавсумда “Ман Сити” билан орадаги фарқни йўқ қила оламизми? Йўқ, биз буни қила олмаймиз, бунинг иложи йўқ.\nАммо кейинги мавсумда ҳаммаси нолдан бошланади. “Сити” бу мавсумда муаммоларга дуч келди, аммо ундан ҳеч ким фойдаланмади. Спортда сиз тезда яхшиланиб, бир лаҳзани сезсангиз ўсишни бошлашингиз мумкин.\nБиз буни мутлақо амалга оширишни хоҳлаймиз. Ҳақиқатни кузатиш ва уни қабул қилиш ўртасида саёҳат жуда узоқ, аммо бу баҳона бўлишига йўл қўйилмайди.\nҲозирда “Челси" кучли тўртлик учун кураш олиб бормоқда, бу биз биринчи иш бошлаган пайтимизда катта қийинчилик эди. Кейинги мавсумдан бошлаб биз барча мусобақаларда унвонлар учун курашамиз», - деди Тухел.


Соат чамаси тунги 12. Атроф жимжит. Уйда соатнинг чиқиллаган овозидан бўлак нарса эшитилмаяпти. Ҳар сонияси ўтаётганда «Эй банда, ҳар бир сониянинг ўтиши умринг тобора қисқараётганидан хабар бермоқда. Қиладиган ишларингни қилиб ол» дегандек гўё. Хонада чироқ ёқилган. Бир қарашда кўз китоб тўла жавонга ҳамда стол устида тартибсиз ётган қоғозларга тушади. Қаламдондаги қаламларнинг кичрайиб қолганига қараганда, у анчагина китоб қоралаган. Бутун қишлоқ уйқуга кетган бу пайтда биргина Иброҳим ҳали ҳамон уйғоқ. Қишлоқ зим-зимистон бўлган айни дамда фақатгина унинг хонасидаги чироқ ёниқ. Бироқ хонадаги чироқ ёқилган бўлса-да, унинг хиралигидан китоб ўқишга қийналади киши. Иброҳим икки кўзлари қизариб, қўлидаги китобни столи устига қўйди. Унинг кўзларидан сизиб чиққан ёш, эҳтимол, кўзлари шамоллагани сабабли ёки ўқиган китобининг таъсири туфайли ҳам бўлиши мумкин эди. У ҳали ҳамон ўқиган китобидаги маълумотларни ўйлар, ҳечам ўзига сиғдира олмасди. Чунки у чакана ишмики, бир эшитиш ёки ўқишда бундай гапларни сингдириб олса. Иброҳимнинг ёши 25 да. Шу пайтга қадар умрини ўзи истаган йўналиш – адабиёт оламига бахшида этиб келди. Ёшлигидан буён қўлидан китоб тушмайдиган, жаҳону ўзбек бадиий адабиётига тааллуқли анчагина асарларни ўқиб чиққан бу йигит охирги пайтларда диний руҳда ёзилган китобларни варақлай бошлаганди. Пайғамбарлар тарихи, айниқса, Расулуллоҳ соллаллоҳу алайҳи васалламнинг сийратларига доир китобларни кўп мутолаа қила бошлаганди. Ҳозир ҳам сийрат китобини ўқиб, бир маълумотга келганда тўхталиб қолди. «Макка даври» номи билан тарих саҳифаларида қолган даврни мутолаа қила туриб, «Ойнинг бўлиниши» ҳодисасини ўқиди... Бу воқеа рўй берганини тасдиқлади... Бироқ, бироқ тасдиқлаган бўлса-да, ичидан аллақандай ҳислар ўтди. «Қандай қилиб бу ҳодиса рўй берган экан?» деган савол у учун жумбоқлигича қолди. Иброҳим ҳовлига чиқди. Кечалари бироз салқин бўлса-да, ёқимли ҳаво. Айниқса, осмонда чарақлаб турган юлдузлар, тўлин ой... Иброҳим осмонга ҳеч қачон бугунгидек қарамаганди. Ўйчан нигоҳда ойга термула бошлади. У ариқда оққан сувнинг шилдираши, чигирткаларнинг чириллаши, узоқ-узоқлардан келаётган итларнинг вовуллашига ҳам парво қилмаётганди. Бугун ой тўлин эди. Иброҳим ундан нигоҳини узмасди. У шу даражада тикилиб қолгандики, ё ойдан китобда ўқиганидек бўлинганлик белгисини кўрмоқчи ёхуд у хаёл денгизига шўнғиб кетган. Бу фақат унинг ўзига аён... Бир пайт қўққисдан: — Ҳа, нима, ишонмаяпсанми? – деган овоз келди. Иброҳим чўчиб кетди. Дарров атрофига аланглаб, ким гапираётганини билишга интилди. Бироқ ҳеч кимни топа олмади. «Эҳтимол, менга шундай туюлгандир», дея ўзини ўзи хотиржам қилишга уринди. Ҳеч нарса бўлмагандай, аввалгидай хаёл суришда давом этди. Бироқ бу ҳолат узоқ давом этмади: — Ростдан ҳам ишонмаяпсанми? – овоз жиддий оҳангда янгради. Иброҳим бу сафар хаёли эмаслигига аниқ ишониб, гапирган кишини қидириб топишга ҳаракат қилди. Ҳовлида ҳеч ким йўқ эканлигига ишончи комил бўлгунга қадар атрофдан бирор кишининг шарпасини излади. Бироқ ҳеч ким йўқ экан. Сўнг журъатсиз товушда: — Гапираётган ким?! – деб сўради. — Ярим соатдан бери менга тикилиб ўтирибсан. Яна кимлигимни сўрайсан. Иброҳим: «Барибир, кимдир яшириниб олиб, мени мазах қилмоқчи», деб ўйлаб, яшириниш мумкин бўлган жойларни ҳам эътибор билан қараб чиқди. Топа олмади. — Юқорига қара! Иброҳимнинг бутун вужудини титроқ босган, нафас олиши ўзгарганди. Қўрққанича юқорига қаради... Ҳеч нима кўринмайди... Бояги овозидан кўра яна ҳам журъатсиз оҳангда: — Гапираётган ким?! – деб сўради. — Мен оймомаман. Хавотир олма, сенга ҳеч нима қилмайман... Иброҳим бир оғиз ҳам сўз айта олмади. Бир муддат жим қолди... Сўнг ўзига келиб олгач, «Аниқ, ухлаяпман, буларнинг бари тушимга киряпти», деб ҳисоблади. Ахир тушга нималар кирмайди. Рост-да, тушда ой сўзга кирса, нима қилибди?! Осмон узилиб ерга тушармиди?! Бу, эҳтимол, Иброҳим учун, ўзи истаган нарсани сўраб олиш учун берилган инъомдир... Шунинг учун ҳам Иброҳимнинг суҳбатга киришиши қийин бўлмади. Уларнинг суҳбати узоқ чўзилди... *** — Биласанми, бугун ўқиган маълумотларимга иймон келтирган бўлсам-да, вужудим ила ҳис қила олмаяпман. Биламан, ҳозир мен туш кўряпман. Шу нарсаларни ўзингдан сўраб олай. Нима бўлган ўзи? Воқеа қандай содир бўлган? Иккига бўлинишинг қандай рўй берган? — Сенга воқеани қаеридан бошлаб айтиб беришга ҳам ҳайронман. Кел, яхшиси, борини қисқача айтиб беришга ҳаракат қиламан. «Жоҳилият даври» деб аталган пайтда мен ҳам пайғамбар келишини умид ила кутар эдим. Чунки бўлажак пайғамбар барча-барча нарсаларга раҳмат бўлиб келиши керак эди. Ўша барча нарсалар ичида мен ҳам бор эдим. Расулуллоҳ соллаллоҳу алайҳи васаллам менга ҳам раҳмат бўлиб келдилар. Пайғамбар бўлдилар-у, бироқ... Бироқ мен ўйлаганчалик у Зотни ҳамма бирдай тасдиқламади. Инкор этганлар иймон келтирганлардан кўра кўпроқ бўлди... Ҳижратдан аввалги бешинчи йил... Расулуллоҳ соллаллоҳу алайҳи васалламнинг Пайғамбар эканликларига иймон келтирмаганлар У Зот алайҳиссаломдан мўъжиза талаб қилишди. Ўша куни қўёш ўз ўрнини менга бўшатиб берганида, озгина вақтдан кейин менинг устимда қандай ишлар бўлиб кетишини хаёлимга ҳам келтирмаган эдим. Бу кеча неча асрлар ўтса ҳам, унут бўлмайдиган кеча бўлишини ўша онларда ҳали билмасдим... Жами сийрат китобларидан жой оладиган воқеа ўша кеча бўлиши кераклигини тасаввур ҳам қилмаган эдим. Айниқса, бу воқелар менга боғлиқлиги хаёлимнинг бир четига ҳам келмаганди... Мушриклар ўша тунда Расулуллоҳ соллаллоҳу алайҳи васалламдан Пайғамбар эканликларини тасдиқловчи мўъжиза талаб қилишди. Ўша мўъжиза мен ҳақимда эди. Уларнинг истаклари нима эмишки, ўша пайтнинг ўзида мен иккига бўлиниб кетишим даркор экан. Эшитдим-у, даҳшатга тушдим. Чунки билардимки, қайси пайғамбардан мўъжиза талаб қилинган бўлса, албатта, Аллоҳ таоло ўша мўъжизани пайғамбарига юборган. Ўша пайтга қадар ҳар қанақа мўъжиза талаб қиладиган қавмларни кўргандим-у, бироқ... Кутмагандим, сира ҳам кутмагандим бундай талабни. Даҳшатдан қўрқувга тушдим. Чунки у мўъжиза амалга ошиши билан мен йўқ бўламан. Бир зумда хаёлимдан турфа туйғулар ўтди: «Неча асрлар менга ҳам раҳмат бўлиб келишларини кутган Зотим эндигина келган бир пайтларида мен йўқ бўламанми?! Энди қайта самода бўлмайманми? Одамлар мен сабабли ҳатто тунлари ҳам йўл юра олишлари энди тўхтайдими? Вазифам поёнига етдимикин? Қандай бўларкан? Оғримасмикан? Эй Худойим, Ўзинг осон қил!»Шу ўйлар оғушида қолиб кетдим. Ўша пайтда ҳеч нарса қулоғимга кирмас, ҳеч нарса кўзларимга кўринмай қолганди. Чинакамига қўрқувга тушдим. Қуёш ботиб, мен кўриниб қолганимга пушаймонлар едим... Бироқ, бироқ биргина ҳис, биргина туйғу ўзимни ўнглаб олишимга етарли бўлди. Мушриклар истаган нарса – менинг иккига бўлинишим Расулуллоҳ соллаллоҳу алайҳи васаллам учун кўмак бўлади. Ҳа, ҳа, ҳақиқатдан ҳам бу мўъжизанинг содир бўлиши у Зот алайҳиссаломнинг Пайғамбар эканликларига ҳужжат бўлади. Бу эса мусулмонларга кўмак бериш дегани. Бу мўъжиза ила у Зот алайҳиссалом шод бўладилар. Бу мен учун жуда катта имконият эди. Расулуллоҳ соллаллоҳу алайҳи васаллам учун жонимни фидо қилиш каби улкан шараф эди. Бу ахир чинакамига бахт, олий саодат-ку! Аллоҳ таоло бундай шарафни менга насиб айлагани учун Ўзига ҳамдлар бўлсин! Шундай қилиб, ўша лаҳзалар келди... Расулуллоҳ соллаллоҳу алайҳи васаллам муборак қўлларини кўтариб, мен томон қаратдилар. Мен ҳаяжон, қўрқув, шодлик, бахт, алам каби ҳислар ила титроққа тушдим. Ўлим соатим келганига иқрор бўлдим. Лекин бундай муборак нигоҳ, қўллар оғушида жон беришдек завқ бўлмаса керак. Хуллас, турфа ҳислар таъсирида титрай бошладим. Аммо Расулуллоҳ соллаллоҳу алайҳи васаллам муборак бармоқларини қаратиб, юргизган эдилар, енгил бўлдим. Худди булутлар каби самода оҳистагина сайр қилдим. Бирор оғриқ ҳис қилмадим. Сўнг Аллоҳ мени асл ҳолимга қайтарди... Бари шу билан ниҳоясига етди... Мушрикларнинг ҳолатлари эса ўзингга аён ! Ўз билганларидан қолишмади ва бу мўъжизани сеҳрга чиқаришди... Қанийди, ўшанда Аллоҳ таоло менга тил ато қилганда-ку, барини сўзлаб, ўз оғизларим билан уларга айтиб берардим. Балки , кейин буни ҳам сеҳр деб ҳисоблашарди... Хуллас, бари шу тарзда рўй берган. Лекин биласанми, ўшанда ҳис қилганим Расулуллоҳ соллаллоҳу алайҳи васаллам қўлларининг муборак тафти ҳали ҳамон ёдимда. Ҳанузгача ўша тафтнинг завқи ила яшамоқдаман. Вужудимдан ўша тафтнинг ҳарорати кетгани йўқ. Орадан 20 йил ҳам ўтмади. Неча асрлар кутилган муборак Зот Раббилари ҳузурига йўл олдилар. Неча-неча асрлар мобайнида интиқиб кутган кишим озгина муддат кўз ўнгимда бўлдилар-у, ўз вазифаларини тўлақонли бажариб, қайтиб келмас сафарга кетдилар... Биласанми, мен ҳам худди қуёш каби ерга ҳавас қиламан. У каби Расулуллоҳ соллаллоҳу алайҳи васалламни бағримга босган кўйи яшашни орзу қиламан. Биламан, бу орзу амалга ошмайди. Биламан, бу армонлигича қолади. Аллоҳ таоло ҳаммага ҳар хил имконият туҳфа этар экан... Ўша тафтни яна ҳис қилгим келяпти... Жуда-жуда соғиндим. Қанийди, бир бора яна ўша мен томонга узатилган қўлларни кўрсам. Қанийди, мени иккига бўлган муборак бармоқлар ила минг бўлакка бўлинсам. Қанийди... Қанийди... Бу дунёдан орттирганим Расулуллоҳ соллаллоҳу алайҳи васалламга муҳаббатим қолди. Ўша муҳаббат мени яшашга ундайди. Аллоҳдан умид қиламан, Ундан мени суюклигим билан қайта учраштиришини сўрайман. Расулуллоҳ соллаллоҳу алайҳи васалламга бўлган муҳаббатимни Аллоҳга васила қилиб сўрайман, мени ҳам Жаннатда тирилтирсин! У Зот билан бирга бўлай. Ҳар куни табассум қилган юзларини кўрай, Қуръон ўқиган овозларини тинглай... Биламан, Аллоҳ мени фақатгина бу дунё учун яратди. Лекин нима қилай, у Зотни ўзимдан-да зиёда севсам?! Нима қилай, у Зот билан доим бирга бўлишни истасам?! Расулуллоҳ соллаллоҳу алайҳи васалламни соғинган бўлсам, нима қилай?!.. Эй йигит, сен гувоҳ бўл! Мен Расулуллоҳ соллаллоҳу алайҳи васалламга чин дилдан муҳаббат қўйганман. Эй само, сен ҳам гувоҳ бўл. Фазо, юлдузлар, булутлар, сизлар ҳам гувоҳ бўлинглар. Эй зулматли кеча, сен ҳам гувоҳ бўл. Еру кўкдаги жонзотлар, сизлар ҳам гувоҳ бўлинглар. Барчангиз Раббимизга сўнгги Пайғамбарига қўйган муҳаббатим борасида шоҳид бўлинглар... *** Иброҳим «туш»ида охирги кўрган онлари шу бўлдики, самодан бир қоғоз тушди. Билдики, бу ҳамсуҳбатининг суюклисига юборган мактуби. «Эҳтимол, менга ҳам айта олмаган ҳисларини бу қоғозда Расулуллоҳ соллаллоҳу алайҳи васалламнинг ўзларига ёзгандир», деб ўйлади. Кўзлари жиққа ёшга тўлган кўйи уйғонди... Бомдод намозига таҳорат қилиш учун ариққа яқинлашди. Таҳорат қилиб бўлган ҳам эдики, сувдан бир нарса оқиб келаётганини кўрди. Узоқ тикилди. Қараса, сув устида сузиб келаётган нарса ҳозиргина «туш»ида кўрган соғинч мактуби экан... Абдуллоҳ Қосим. 16.12.2015.\nРасулуллоҳ соллаллоҳу алайҳи васалламга қандай эргашамиз?


Аҳоли саломатлиги назоратда\n"Шаҳриобод" маҳалла фуқаролар йиғинида аҳолининг тиббий маданиятини юксалтириш, саломатлигини муҳофаза қилишга бағишланган тадбир бўлиб ўтди.\nУнда сўзга чиққан шаҳар ҳокими ўринбосари Т. Набиев, 6-оилавий поликлиника бош шифокори вазифасини бажарувчи Ж. Халилов ва бошқалар оилаларда соғлом турмуш тарзини қарор топтириш, аҳолининг тиббий маданиятини юксалтириш жамият тараққиётининг муҳим омилларидан бири эканлигини эътироф этишди.\nШундан сўнг 6-оилавий поликлиника шифокорлари томонидан "Шаҳриобод" маҳалла марказида аҳолини тиббий кўрикдан ўтказиш ишлари бошланди.\n— Оилавий поликлиникамиз ҳудуддаги 16 та маҳалла фуқаролар йиғинларининг 47299 нафар аҳолисига тиббий хизмат кўрсатади, — дейди Ж. Халилов. — Эътиборлиси, аҳоли ўртасида турли хасталикларнинг олдини олиш ва даволаш мақсадида кенг кўламли чуқурлаштирилган тиббий кўрик ўтказяпмиз. Айни пайтда "Шаҳриобод" маҳалла фуқаролар йиғинида истиқомат қилаётган 4623 нафар аҳоли малакали шифокорлар назоратидан ўтмоқда. Жорий йилнинг 13-14 сентябрь кунлари 180 нафар аҳоли хирург, терапевт, кардиолог, педиатр, невропатолог, уролог, окулист, акушер-гинеколог, эндокринолог ва лор шифокорларимизнинг назоратидан, УТТ, ЭКГ, лаборатория текширувларидан ўтишди. Хасталик аниқланган 3 нафар бемор стационар, 15 нафари эса амбулатор шароитда даволаниши учун тавсиялар берилди. Тиббий кўрикка 15 нафар малакали шифокор ҳамда 25 нафар ҳамшира жалб этилган.\nТиббий кўрик давомида аҳолига соғлом турмуш тарзига риоя қилиш — спорт билан шуғулланиш, соғлом овқатланиш, гигиена қоидаларига амал қилиш, доимо шифокор назоратида бўлиб, касалликларнинг ўз вақтида олдини олиш бўйича тушунтириш-тарғибот ишлари олиб борилмоқда. Шифокор ва ҳамширалар ногиронлиги бўлган фуқароларнинг хонадонларида бўлиб, уларнинг саломатлигини назорат қилишмоқда.\nШунингдек, 3-туғуруқ мажмуаси шифокорлари томонидан "Шаҳриобод", "Сарбадорлар" ва "Шарқ тонги" маҳалла фуқаролар йиғинида истиқомат қилаётган 4754 нафар аҳоли тиббий кўрикдан ўтказилди ва улар учун зарур тавсиялар берилди.\n— Айни пайтда Соғлиқни сақлаш вазирлиги томонидан белгиланган "Соғлом аёл ойлиги" чора-тадбирлар режасига мувофиқ маҳаллаларда истиқомат қилаётган хотин-қизлар саломатлиги ҳам алоҳида муҳофазага олинган, — дейди 3-туғуруқ мажмуаси бош шифокори Лола Ҳамроева. — Ойлик доирасида 1019 нафар фертиль ёшдаги, жумладан, 143 нафар ҳомиладор аёл тиббий кўрикдан ўтказилди. Шу билан бирга, ҳомиладорлик даврида амал қилиниши лозим бўлган вазифалар, туғуруқлар орасидаги масофани сақлаш ҳамда соғлом фарзандни дунёга келтириш бўйича тавсиялар берилди.\n22.09.2018 154 № 73 Саломатлик


Ватикан гиёҳванд моддаларни қонунийлаштиришга қарши курашади\n12:16 / 22.04.2016\nВатикан гиёҳвандлик воситаларини қонунийлаштиришга кескин қаршилик қилишини эълон қилди. Шунингдек, гиёҳвандликнинг олдини олиш, даволаш ва қарам одамларни реабилитация қилишда оила энг катта аҳамият касб этишини билдирилди. Бу хақда 21 апрель куни БМТ қошидаги папа нунцийси (элчи) архиепископ Бернардито Аусо Бош Ассамблеянинг гиёҳвандлик жаҳон муаммоси бўйича махсус сессиясида маълум қилди.\nШунингдек, архиепископ гиёҳванд моддаларни қабул қилиш билан боғлиқ жиноятларга муносиб жазо беришга чақирди. Унинг сўзларига кўра, жиноятларнинг барчаси ҳам бир хил оғирликка эга эмас. Гиёҳванд моддаларга қарам одамларга ҳаддан зиёд қаттиққўллик у ўзини тиклашида ёрдам бермаслигидан огоҳлантирар экан: “Халқаро контрабандистлар, маҳаллий олиб-сотувчилар ва истеъмол қилувчиларга турли муносабатда бўлиш лозим”, - деди у.


Испаниялик эркак тўрт нафар қизалоқнинг номусига теккани учун 126 йил муддатга озодликдан маҳрум этилади | Бир пиёла чой\nТез тиббий ёрдам муассасасига оғир аҳволда олиб келинган бемор эътиборсизлик туфайли комага тушиб қолди →\nИспаниялик эркак тўрт нафар қизалоқнинг номусига теккани учун 126 йил муддатга озодликдан маҳрум этилади\nУ Антонио Ортис исмли эркак бўлиб, 2014 йили полиция тарафидан қўлга олинган. Суд жараёни эса бугун бошланди. Тахминларга кўра, бу жараён 2016 йил декабр ойи охирига қадар давом этади.\nМаълумотларга қараганда, Ортис машина олди-сотдиси билан шуғулланган. У 5-11 ёш атрофидаги бегуноҳ гўдакларни, яъни, қизалоқларни болалар майдончаларидан алдаб олиб кетиб, зўрлик билан уларга гиёҳванд моддалар берган. Кейин эса номусига теккан. Қизалоқларни уйи яқинига олиб бориб қўйишдан олдин жиноят изларини йўқотиш илинжида уларни чўмилтирган.\nХуллас, у шу кунга қадар тўрт қизалоқни бахтсиз қилган, улардан бири жиддий хасталикка ҳам учраган. Полиция маньякни қидириш асносида жами 78 мингта машинани кўздан кечирди. Сабаби, у ҳар жиноят қилганда бошқа-бошқа машиналардан фойдаланган. Прокуратура Ортисни 77, 5 йилга озодликдан маҳрум этишни талаб қилди. Жабрланувчиларнинг адвокатлари эса жазо 126 йилдан кам бўлмаслигини таъкидлашди. Маньяк қамоқ жазосидан ташқари жабрланган оилаларга 475 минг евро миқдорида товон пули ҳам тўлайди.\nСуднинг бу қадар узоқ давом этишига сабаб жараёнлар давомида 100 нафарга яқин гувоҳлар кўрсатмалари тингланиши кўзда тутилган.\nДарвоқе, маньяк ўз қабиҳликларини асосан Мадрид шаҳрида амалга оширган.


МХХ Намангандаги ер участкалари билан боғлиқ фирибгарликни фош этди\nЎзбекистонда уй-жойлар, хизматлар ва сервис объектлари қурилиши, айниқса қишлоқ жойларда фаол равишда олиб борилмоқда. Давлат даражасида миллионлаб квадрат метр уй-жойларни қуриш бўйича дастурлар тасдиқланган қатор ҳужжатлар қабул қилинди. Кишилар имтиёзли ипотека кредитлари орқали аввалги орзуларига эришмоқда, қулай ва замонавий уйларни сотиб олишмоқда, ўз бизнесларини очишмоқда.\nЕр участкаларини бериш жараёни ҳам такомиллаштирилмоқда. Аукцион савдолар орқали қурилиш учун ер участкаларини сотиш тартиби жорий этилди ва давлат кадастр органларининг фаолияти тубдан қайта кўриб чиқилди. Бюрократия ва коррупцияни бартараф этишга алоҳида эътибор қаратилмоқда. Бу ерда Ўзбекистон ҳуқуқни муҳофаза қилиш идоралари турли хил сохта схемаларни аниқлаш ва олдини олиш бўйича саъй-ҳаракатларини бирлаштирмоқда.\nКуни кеча Наманган вилояти МХХ бошқармаси Бош прокуратура ҳузуридаги Департамент ходимлари билан биргаликда, муқаддам судланган, ҳозир эса ишсиз наманганлик 42 ёшли Маъруф Йўлдошевни ашёвий далил билан қўлга олди, у ер участкалари билан боғлиқ фирибгарликда айбланмоқда.\nОлинган маълумотларга кўра, қўлга олинган шахс Наманган шаҳри ҳокимиятидаги гўёки алоқалари орқали ер участкасини ажратиш ва расмийлаштириш масаласини ҳал қилишга ваъда берган. Бунинг учун у 9,1 минг АҚШ долларини талаб қилган. Натижада, Йўлдошев пулни олиш вақтида ашёвий далил билан қўлга олинди.\nБош прокуратура ҳузуридаги Департамент томонидан Йўлдошевга нисбатан Жиноят кодексининг 168-моддаси (Фирибгарлик) бўйича жиноий иш қўзғатилди, тергов давом этмоқда.


Шавкат Мирзиёев ва Эмомали Раҳмон қандай...\n21.02.2018 15:41 0 1430\nТадбир давомида йирик шартномалар имзоланиши режалаштирилган.\n«Ўзбекистон президенти Шавкат Мирзиёевнинг март ойининг биринчи декадасида Тожикистонга амалга ошириши режалаштирилган илк давлат ташрифи якунлари бўйича 20дан ортиқ давлатлараро ва ҳукуматлараро келишувлар имзоланиши кўзда тутилмоқда», — деди манба.\nИкки мамлакат фуқароларининг Тожикистон ва Ўзбекистон ҳудудида бир ойгача визасиз юришлари ҳамда давлат чегарасининг баҳсли қисмлари борасидаги масалага чек қўювчи икки давлат чегараларини демаркация ва делимитация қилиш ҳақидаги келишувларни улар орасида энг аҳамиятлилари деб аташ мумкин.\nШунингдек, Ўзбекистон томонидан икки давлат бизнес тузилмалари муносабатини ривожлантиришга йўналтириладиган 100 миллион доллар миқдоридаги имтиёзли кредит тақдим этилиши ҳақидаги ҳужжатнинг имзоланишига ҳам катта эътибор қаратилмоқда.\nБундан ташқари, транспорт, коммуникация, Ўзбекистон томонидан Тожикистонда бир мактаб ва касалхона қурилишининг молиялаштирилишига оид келишувлар имзоланиши кутилмоқда.\nМирзиёевнинг Душанбега ташрифи доирасида Тожикистон ва Ўзбекистон ишбилармон доираларининг бизнес-форуми ўтказилади.\nУнда тожик ва ўзбек бизнесининг етакчи вакиллари иштирок этиши кутилмоқда. Тадбир давомида йирик шартномалар имзоланиши режалаштирилган.\nЎзбекистон ва Тожикистон ўртасидаги товар алмашиш ҳажми 2017 йилда 126 миллион долларни ташкил этди, жумладан, Ўзбекистондан 69 миллион долларлик маҳсулот импорт қилинган бўлса, 57 миллион долларлик маҳсулот Ўзбекистонга экспорт қилинди.


УЙ ТЎЙЛАРИ, КЎНГИЛ ЎЙЛАРИ - Ўзбекистон овози газетаси\nУЙ ТЎЙЛАРИ, КЎНГИЛ ЎЙЛАРИ\nМустақиллик байрами арафасида жиззахлик 100 га яқин оила янги уйларга кўчиб ўтди\nМамлакатимиздаги янгиланишлар, ислоҳотларнинг амалий ифодаси юртдошларимиз турмуш фаровонлигида, яшаш даражасининг ортишида ўз аксини топмоқда. Ана шундай бунёдкорликлардан бири, бу — Президентимиз ташаббуси билан намунавий лойиҳалар асосида якка тартибдаги уй-жойлар барпо этилаётганидир.\n— Мен бахтли инсонман — дейди, Жиззах туманида истиқомат қилувчи Искандар ЖЎРАБОЕВ. — Бундай қулай шарт-шароитлар биз — илм аҳли учун жуда муҳим. Ахир, ўзингиз айтинг, озода ва шинам, ёруғ хонадонингизда тинчлик, файз-барака уфуриб тургандан кейин яна ҳам ғайрат ва шижоат билан ишлагинг, яшагинг келади-да?!\nЯнгиобод туманидан янги хонадон эгаси — халқ таълими бўлими мутахассиси Ибодулло РАҲИМОВ ўз хурсандчилигини қуйидагича баён этади:\n— Бу чароғон ва шинам уйлар бизнинг қалбимизга ҳам ана шундай ёруғлик, бетакрор қувонч бахш этди. Менимча, инсон бахтли ҳаёт кечириши учун, авваломбор, ўз уйи бўлиши зарур. Уйим-жойим, деб яшайдиган халқмиз. Бундаги қулайликларни кўриб, хурсандчилигимни яширолмаяпман. Ҳар бир юртдошимиз шундай уйларда қиз чиқарсам, ўғил уйлантириб, келин туширсам, деган орзуда яшайди. Яратилган бундай имконият ва шароитлар учун Президентимизга ўзим ва оиламнинг чексиз миннатдорлигини билдирмоқчиман.\nҲақиқатан ҳам, мана бир неча йилдирки, бу борадаги кенг кўламли бунёдкорликлар республикамиз бўйлаб изчил давом этмоқда. «Қишлоққурилишинвест» инжиниринг компаниясининг маълумотига кўра, жорий йил давомида мамлакатимизнинг 353 та қишлоқ массивида намунавий лойиҳалар асосида жами 10000 та якка тартибдаги уй-жойлар қурилиши амалга оширилади. Айни кунларда ушбу уй-жойларда асосий қурилиш-монтаж ишлари жадал равишда олиб борилмоқда.


Спорт | QISHLOQ HAYOTI | Страница 2\nЖиззах вилояти Жиззах вилоятининг Дўстлик туманида ўтган йили эски спорт мактаби негизида сузиш, кураш, дзюдо, енгил атлетика, бокс каби спортнинг ўн тури билан шуғулланиш учун мукаммал шароитларга эга, янги, замонавий кўринишдаги болалар ва ўсмирлар спорт мактаби қад ростлаган эди. Мактабда замонавий ёпиқ сузиш ҳавзаси, спорт зали, футбол майдони, югуриш йўлаги, гимнастика зали, томошабинларга мўлжалланган 380 ўринли трибуна ёшлар ихтиёрига топширилган.\nБухоро вилояти Мустақиллик йилларида мамлакатимизда спортни ривожлантириш ва оммавийлаштириш учун яратилаётган шарт-шароитлар туфайли миллий ва халқаро мусобақаларда янгидан янги марралар забт этилмоқда. Уларнинг сафида бухоролик ёш спортчилар ҳам бор. Ўтган йили бухоролик спортчилар учун жуда омадли келди, десак муболаға бўлмайди. Бухорои шарифнинг спортчи йигит-қизлари турли халқаро мусобақаларда ўзларининг юксак истеъдоди, кучи ва салоҳияти билан бутун дунё спортчиларига ўрнак бўлса арзирлик\nЖиззах вилояти “Баркамол авлод” спорт мусобақаларига бу йил Жиззах вилояти мезбонлик қилади. Вилоятда мазкур мусобақага қизғин тайёргарлик кўрилиб, беллашувларни юқори савияда ташкил этиш чоралари кўрилаётир. Маълумки, мазкур мусобақа мамлакатимизда болалар спортини ривожлантириш, улғаяётган авлодни жисмонан ва маънан соғлом этиб тарбиялаш ҳамда спортчиларимизнинг жаҳон ареналарида юқори натижаларга эришишини таъминлашда ўзига хос трамполин вазифасини ўтайди. “Баркамол авлод – 2017” мусобақалари ўтказилиши кўзда\nНаманган вилояти Мамлакатимизда болалар спортига қаратилаётган эътибор боис, маҳалладан чиқаётган чемпионлар кўпаймоқда Соғлом танда – соғ ақл, дейди халқимиз. Спорт ёш авлоднинг саломатлигини мустаҳкамлаши билан бир қаторда, ўғил-қизларимизнинг жисмонан соғлом, руҳан тетик, иродаси мустаҳкам, дунёқараши кенг инсонлар бўлиб вояга етишида муҳим аҳамият касб этади. Бугун спортга ҳаваси ортиб, соғлом турмуш тарзига ошно тутинаётган ёшлар сафи тобора кенгайиб бормоқда. Улар спорт\n“Баркамол авлод” спорт мусобақасига тараддуд\nЯнварь 11, 2017 Marks Yusupov\tСпорт\nМаълумки, жорий йил Жиззах шаҳрида академик лицей ва касб-ҳунар коллежлари ўқувчилари ўртасида “Баркамол авлод” спорт мусобақалари бўлиб ўтади. Сурхондарёлик ёшлар ҳам ушбу нуфузли мусобақада иштирок этиб, юқори поғоналарни қўлга киритиш учун ҳозирданоқ пухта тайёргарлик кўришмоқда. Жумладан, волейболчилар жамоаси ҳам тараддудни кўнгилдагидек ташкил этишмоқда. Шу ўринда айтиш керакки, спортнинг бу турини ривожлантириш бўйича кейинги йилларда вилоятда салмоқли ишлар амалга ошириляпти. Ҳозирги\nОктябрь 24, 2016 Marks Yusupov\tСпорт\nМалайзиянинг Пенанг шаҳрида бўлиб ўтаётган ўсмирлар ўртасидаги Жаҳон чемпионатида ёш оғир атлетикачимиз – Адҳамжон Эргашев 62 килограмм вазн тоифасида иккита олтин ва битта кумуш медални қўлга киритди. Наманган вилояти Янгиқўрғон туманида туғилиб ўсган Адҳамжон Эргашев II Ўсмирлар Олимпиада ўйинлари ва ёшлар ўртасидаги Жаҳон чемпионати совриндори ҳисобланади. Мазкур баҳсда Адҳамжон даст кўтаришда 125 килограмм оғирликдаги тошни кўтариб, асосий рақиби – россиялик


Блогер Гулзат Мамитбек бир ойга қамоққа олинди | ҚИРҒИЗИСТОН ЯНГИЛИКЛАРИ\nБлогер Гулзат Мамитбек бир ойга қамоққа олинди\n27-октябрда Бишкек шаҳрининг Биринчи май туман суди блогер Гулзат Алимкуловани (Гулзат Мамитбек) бир ойга қамоққа олиш қарорини чиқарди. У 25-ноябргача Жазони ижро этиш давлат хизматининг №21 тергов изоляторида бўлади.\nГулзат Мамитбекни Биринчи май ТИИБи 25-октябрда фирибгарликда гумон қилиб қўлга олган. 2020-йили блогернинг устидан етти киши ариза берган.\nЖабрланувчилар блогер уларнинг «ишончига кириб, катта даромад ваъда қилиб пул олганини» билдиришган. Зарарнинг умумий миқдори 110 минг доллардан ошади.\nБиринчи май ТИИБи «Фирибгарлик» моддаси билан иш қўзғаган, бироқ гумондор 2020-йилнинг февраль ойини бошида ўлкадан чиқиб кетган.\nГумондор қидирувда бўлгани сабаб 2020-йилнинг 8-августида тергов вақтинча тўхтатилган. Гулзат Мамитбек 25-октябрда ўлкага қайтиб келганда «Манас» халқаро аэропортда ушланиб, вақтинча сақлаш жойига киритилган.\nАввалги мақола«Азаттык» ва «Альянс» «муддатидан аввал тарғибот қилиш факти» бўйича текширилади\nНавбатдаги мақолаҚирғизистонда коронавируснинг 124 янги ҳолати қайд этилиб, уч бемор вафот этди


Архивы МОСКВА - tafsilar.info\nПутин Россия террорчилар билан музокара қилмаслигини айтди\n15 Oktabr 21:00 by Редакция\nРоссия Федерацияси ўзининг ҳарбий устунлигини эслайди. Бу ғоянинг иккита мақсади бор: фақат у Марказий Осиёни ҳимоя қилишга қодир эканлигини эслатиш ва итоатсизлик содир бўлганда нима бўлишини уларга эслатиб қўймаслик. Агар Россия чет эл фуқароларини ҳимоя қилса, ҳеч ким тирик қолиши мумкин эмас. Россиянинг антитеррор ҳаракатларини тушуниш учун Россия тарихидаги энг фожиали кунларни эслаш кифоя. 2004\nКХШТни тарк этиш Россия билан энг яхши келишув эди\n14 Oktabr 23:25 by Редакция\nКоллектив хавфсизлик шартномаси ташкилотини яратган ҳужжат Тошкентда имзоланди. Биринчилардан бўлиб Ўзбекистонни тарк этди. Шундан сўнг, у яна қайтиб келди, шундан кейин у яна кетди. Бу қарор ҳар жиҳатдан тўғри эди, чунки ўша пайтда республиканинг ҳарбий кучлари мустақилликка эришдилар. Худди шу нарса бутун мамлакат учун ҳам амал қилади. Россия КХШТ тузилгандан кейин ўзини ҳарбий иттифоқчилар билан\nЎзбекистоннинг КХШТга қайтиши: Ғарб сиёсатшуносларининг фикри\n06 Oktabr 23:50 by Редакция\n20 сентябр куни Тошкентда «Ўзаро муносабатларнинг янги тарихий босқичида ривожланиш ва хавфсизлик муаммолари олдида турган Россия ва Ўзбекистон» мавзусида конферентсия бўлиб ўтди. Тадбирда ҳар икки давлатнинг юқори мартабали дипломатлари иштирок этишди. Анжуман давомида Россия ташқи ишлар вазири ўринбосари Андрей Руденко билвосита Москва Ўзбекистонни КХШТда кўришни хоҳлашини таклиф қилди. Руденконинг сўзларига кўра, сўнгги йилларда Ўзбекистон-Россия муносабатлари\nКХШТда қатнашиш Ўзбекистон мустақиллигига қандай таъсир қилади?\n05 Oktabr 23:03 by Редакция\nЎзбекистон Республикаси 1991 йилда мустақилликка эришди. Ўшандан бери Россия Ўзбекистон Республикасини ўз аъзолигига қайтариш режаларини тузмоқда. Толибон Афғонистонда ҳокимиятни қўлга киритиши Москва учун янги имкониятлар яратди. Россия минтақада ҳаддан ташқари ташвиш уйғотмоқда. Россия расмийлари Афғонистондаги ҳозирги вазият туфайли Марказий Осиёда террорчилик таҳдиди ҳақида гапиришмоқда. Бу ҳолат «Москвани республикани ҳимоя қилишга ва бутун минтақада ҳарбий контингентини\nФранция Мали, агар ЧВК “Вагнер” билан шартнома тузса, изоляция билан таҳдид қилди\n29 Sentabr 21:59 by Редакция\nФранция қуролли кучлари вазири Флоренс Парлининг айтишича, ПМC Вагнер билан келишилган тақдирда, Мали бир ҳовуч ёлланма аскарлар билан юзма -юз қолиши мумкин. Мали муваққат бош вазири Чогел Кокалла Майгининг Франция мамлакатни тарк этди, деган даъволари қабул қилиниши мумкин эмас ва Бамако халқаро миқёсда яккаланиб қолиш хавфини туғдиради. Парли бу ҳақда Франция парламентининг юқори палатасидаги нутқи


«Мажбурий меҳнатга барҳам беришда ютуққа эришиш имконсиздек туюлар эди» — ХМТ раҳбари – Газета.uz\n«Мажбурий меҳнатга барҳам беришда ютуққа эришиш имконсиздек туюлар эди» — ХМТ раҳбари\n«Бир неча йил муқаддам бундай натижаларга эришиш имконсиздек туюлар эди» — ХМТ бош директори Ўзбекистонда мажбурий меҳнатга барҳам беришдаги ютуқлар тўғрисида.\nLotinchada 14 декабр 2018, 20:23 Жамият\n«[Мамлакат ҳукумати билан] биргаликда биз Ўзбекистонда болалар меҳнати ва мажбурий меҳнатга барҳам беришга ютуққа эришдик Бир неча йиллар аввал биз бундай натижаларни эришиб бўлмас дея айта олар эдик», — деди Халқаро меҳнат ташкилоти бош директори Гай Райдер.\nХМТ раҳбари ушбу сўзларни 14 декабрь куни Тошкентда бўлиб ўтган «Меҳнат соҳаси келажаги: муносиб бандликни таъминлаш бўйича ташаббуслар» халқаро анжуманидаги нутқида айтиб ўтди.\n«Менинг Тошкентга ташрифим ХТМ биргаликда ишлаш, Ўзбекистон билан алоқаларни ривожлантириш ва Ўзбекистондаги ислоҳотларга ёрдамлашиш учун манфаатдор томонларни жалб қилиш истагида эканини англатади», — дея таъкидлади Гай Райдер.\nУ ижтимоий адолат бўйича маҳаллий ва халқаро статистикадан ҳам мисол келтириб ўтди. «Бугун бутун дунёда қарийб 200 миллион киши иш жойига эга эмас, камбағаллик 700 миллиондан ортиқ киши учун айни ҳақиқат ҳисобланади», — деди ХТМ бош директори.\nУнинг маълум қилишича, Евроиттифоқда 20 фоиздан зиёд аҳоли қашшоқлик ва ижтимоий адолатсизлик хавфи остида қолмоқда.\n«Ўзбекистонда 12 фоизга яқин аҳоли қашшоқлик бўсағасида яшамоқда, шунинг учун ижтимоий адолатга муносабат бўйича ХТМнинг вазифаси мамлакатнинг бутун салоҳиятини умумлаштириш ва ижтимоий неъматлар адолат билан тақсимланишига эришишдан иборат. Биз адолатсизлик муаммоларига қарши курашишимиз лозим», — деди Гай Райдер.\nХТМ бош директори янги меҳнат бозори ижтимоий ҳимоя ва муносиб меҳнат билан таъминлашнинг янги моделлари, қоидалари ва стандартларини ишлаб чиқишни тақозо этаётганини айтиб ўтди.\n«Биз қўрқув билан тўқнаш келмоқдамиз, бироқ бу қўрқув иш ўрнини йўқотиш мумкинлиги эмас, балки инсонпарварлик ва қадр-қимматнинг йўқотиши билан боғлиқ», — деди ташкилот раҳбари.\nУнинг фикрича, кўпчилик бугунги кунда жамият ҳар доим ҳам илм-фан ютуқлари ва меҳнат бозоридаги инновацияларни адолат билан қабул қила олмаслигидан хавфсирамоқда.\nАнжуманда ўнлаб мамлакатдан меҳнат бўйича маҳкамалар, БМТТД, ЕХҲТ, ЮНИСЕФ, Халқаро миграция ташкилоти ва Осиё тараққиёт банкидан 100 нафарга яқин вакил иштирок этди.


“ТЎҚУВЧИ”ЛАР ОТРЯДИ МИНГБУЛОҚДА\nСаҳобатхон Шокирова раислигидаги “Тўқувчи” маҳалла фуқаролар йиғинининг олтмиш нафардан ортиқ теримчи ҳашарчилари ҳам Мингбулоқ туманида жавлон уриб меҳнат қилмоқдалар. Улар “Гулбоғ-2” ММТП ҳудудидаги “Раъно Рустамжоновна” фермер хўжалигида пахта йиғим-теримини давом эттирмоқдалар.\nРаъно Ортиқова вилоятимизнинг энг фаол ёшларидан. У “Раъно Рустамжоновна” фермер хўжалиги раҳбарлигини бундан икки йил муқаддам ўз отаси, устозидан қабул қилиб олган. Бугун ота-онаси маслаҳатгўйлигида пахта ва ғаллачииликка ихтисослашган оддий фермер хўжалигини кўп тармоқли хўжаликка айлантириб улгурди.\n- Бугунги кунда 56 гектар ерда дехқончилик қилмоқдамиз. Шундан 37 гектарига “Андижон-35” ғўза навини экканмиз. Ялпи ҳосилимиз 105 тонна бўлиши режалаштирилган. Шаҳарлик ҳашарчилардан миннатдормиз, - дейди фермер Раъно Ортиқова. - Ўз тенгдошларимдан 15 нафарини иссиқхона, асаларичилик, чорвачилик, паррандачилик йўналишлари ташкил этиш орқали иш билан таъминлашга муваффақ бўлдим. Орзуларим жуда кўп. Келгусида балиқчилик хўжалиги, ўзим яшайдиган қишлоғимда савдо ва хизмат кўрсатиш мажмуаси қуриш ниятим бор.


ФҲДЁ ва нотариусларда фуқароларни қабул қилишнинг янги тартиблари жорий этилади\n25.03.20 10:11\tmsk\nТошкент ш, Чилонзор туман Фуқаролик ҳолати далолатномаларини ёзиш бўлими. Yandex.ru сайти фотосурати\nАдлия вазирлиги тизимидаги идоралар коронавирус инфекцияси тарқалишига қарши кучайтирилган тартиб жорий этилиши муносабати билан 25 мартдан бошлаб фуқароларни қабул қилиш тартибини ўзгартирмоқда. Бу ҳақда вазирликнинг Telegram-канали хабар берди.\nФҲДЁ бўлимларида фуқароларни қабул қилиш ходимларнинг навбатчилиги асосида кечиктириб бўлмайдиган ҳолатлардагина (туғилиш ва ўлим ҳақидаги далолатнома ёзувларини қайд қилиш) ташкил қилинган дарча орқали амалга оширилади.\nАдлия вазирлиги ва Қорақалпоғистон Республикаси Адлия вазирлиги, Тошкент шаҳар ва вилоятлар адлия бошқармалари, туман (шаҳар) адлия бўлимларига жисмоний ва юридик шахслардан мурожаатларни қабул қилиш ва улар билан ишлаш фақат электрон почта ёки ишонч телефонлари орқали амалга оширилади.\nДавлат хизматлари марказлари орқали кўрсатиладиган барча давлат хизматлари электрон шаклда my.gov.uz портали орқали онлайн тарзда ва фақат кечиктириб бўлмайдиган ҳолатлардагина идораларда амалга оширилиши белгиланган.\nАдлия вазирлиги аёл ходимларинг кўпчилиги мактабгача ёшдаги фарзандларига қараш учун меҳнат таътилига чиқиб кетгани, ходимларнинг бошқалари масофадан туриб иш олиб бораётганлари боис хизмат кўрсатишда узилишлар бўлиши мумкинлиги ҳақида огоҳлантиради.\nАдлия вазирлиги фуқароларни барча биноларга киритиш фақат белгиланган навбат ва вақтга риоя этилган ҳолда ҳамда тиббий ниқоб тақилган, қўллар антисептик воситалар билан ювилган ва тана ҳарорати тепловизорлар орқали ўлчангандан кейин йўл қўйилишини эслатиб ўтган. Бино ташқариси ва ичида фуқаролар ўзаро масофа (2 метр) сақлашлари лозим.\nҚайд этамиз, Ўзбекистонда барча жамоат жойларида медицина ниқобларини тақиб юриш барча фуқароларга мажбурий қилиб қўйилди. Ушбу қоидани бузганлар жаримага тортилиши тўғрисида огоҳлантирилган. Фарғона ва Нукусда ободонлаштириш бошқармалари ходимларига, кексаларга ҳамда медицина ниқобларини тақмай юрган аҳолига бепул тарқатилаяпти. Ушбу акцияни Истеъмолчилар ҳуқуқини ҳимоя қилиш жамиятлари федерацияси ўтказмоқда, дея хабар беради ЎзА.\n24 март ҳолатига Ўзбекистонда COVID-19 коронавирус инфекцияси билан касалланганлар сони 50 нафарни ташкил этмоқда. Шу билан бирга, расмийлар чет-элда бўлмаган ва вирус юқтирганлар билан мулоқотда бўлмаган 20 ёшли тошкентлик аёлда ҳам коронавирус аниқланганини маълум қилдилар.\nЎзбекистон республикада короновирус юқтирилишининг биринчи ҳолати аниқланиши билан 16 мартдан бошлаб чегараларни ёпиб қўйди. Халқаро авиа-, авто- ва темирйўл алоқалари апрель ойининг охиригача тўхтатиб қўйилди.


19:19 / 08.07.2017\nХусусан, унда таъкидланишича, айрим ҳолларда, баъзи мактабларда ҳукумат меъёрида белгиланганидек, 35 ўқувчи ўрнига бир синфда 40-45 нафар бола таҳсил олаётгани таъкидланди.\nОлий Мажлис Сенатининг Фан, таълим, маданият ва спорт масалалари қўмитаси раиси Зайниддин Низомхўжаев бу борада ўз фикрини билдирар экан, муаммо мактаблардаги таълим сифати билан боғлиқ узвий боғлиқлигини таъкидлади.\n“Бугунги кунда республикада 9 680та мактаб фаолият юритаяпти. Гап 4,6 миллиондан ортиқ ўқувчилар ҳақида бораяпти. Мактаб ва нормал ўқув жойлари ҳар бир туманда мавжуд, бироқ кўпчилик ота-оналар, турли ноқулайликларга қарамасдан, ўз фарзандларини обрўли, номдор мактабларга бергиси келади. Биз уларнинг ўз фарзандларига сифатли таълим бериш истагини тушунамиз ва масалани ҳал қилиш мақсадида ўқитувчиларнинг билим ва тажрибасини ошириш учун асосли чораларни кўраяпмиз“, -деди қўмита раиси.\nСессияда “Суперконтракт келгусида малакасиз кадрларнинг ортиб кетишига сабаб бўлмайдими?”, деган савол ҳам янгради. Тегишли қўмита раҳбари бу чора барчага бирдек олий таълим олиш имкониятини бериш учун жорий этилаётганини қайд этди.\n“68 балл беш баллик тизимда таққослаганда қониқарли баҳо (3 баҳо)га тўғри келади. Бу кимдир учун келажакда ўз салоҳияти ва иқтидорини очиш имкониятидир. Айни вақтда таълим ва молия вазирликлари ҳамда турли банклар билан ҳамкорликда ушбу контракт бўйича ўқийдиган талабалар учун маълум бир имтиёзларни ишлаб чиқаяпмиз”, – дея таъкидлади Зайниддин Низомхўжаев.\nУнинг сўзларига кўра, бу келажакда кадрлар етишмовчилигини олдини олишга ижобий таъсир кўрсатади, чунки иш ўрни учун рақобат кучаяди, натижада иш сифати ҳам ортади.\nСенаторлар илк марта «Жамоатчилик назорати тўғрисида»ги қонун зарурлигини айтмоқда\n11:52 / 29.03.2018


Жумладан, Андижон шаҳрида жойлашган “Vitamin Expert” МЧЖ иш юритувчиси “М.М.” Фарғона шаҳрида 1120 дона “Лирика” ва 110 дона “Тропикамид” дори воситаларини 28 млн. 350 минг сўмга сотаётган вақтида қўлга олинди.\nДастлабки суриштирув ҳаракатлари давомида “М.М.” мазкур дори препаратларини Андижон вилояти Пахтаобод тумани Маданият қишлоғида яшовчи “Д.А.”дан олганлиги маълум бўлди.\nШундан сўнг тезкор тадбир Андижон вилоятида давом эттирилиб, “М.М.”дан сотилган товар учун 20 млн сўм олган вақтида “Д.А.” ҳам ушланди.\nАниқланишича, “Д.А.” ушбу кучли таъсир этувчи дори воситаларини Қирғизистон Республикаси Жалолобод вилоятида яшовчи “Шохжахон” исмли шахсдан сотиб олиб, Пахтаобод туманидаги айланма йўллар орқали мамлакатимиз ҳудудига олиб кирган.\nШунингдек, Марғилон шаҳрида ўтказилган бошқа бир тезкор тадбир давомида Риштон туманида яшовчи “М.С.” «Фарғона-Тошкент» йўналишидаги автотураргох ёнида 808 дона «Тропикамид» дори воситасини 60 млн. 600 минг сўмга сотаётган вақтида қўлга олинди.\nОлтиариқ туманида ўтказилган тезкор тадбирда эса “Ю.С.” ва “Х.О.”лар Қирғизистондан келтирилган 5600 дона “Лирика” дори воситасини 100 млн. сўмга сотмоқчи бўлган вақтларида ушланди.\nБундан ташқари, Қува туманида ўтказилган тезкор тадбирда ҳам 2240 дона «Лирика» капсуласини 3000 АҚШ долларига сотган вақтларида маҳаллий фуқаролар “Я.Я.”, “А.М.” ва “А.С.”лар ушланди.\nТаъкидлаш лозимки, бундай кучли таъсир қилувчи дори воситаларининг асосий истеъмол бозори сифатида кўриладиган Тошкент шаҳрида ДХХ, ИИВ ва Бош прокуратура ҳузуридаги Департамент ходимларининг ҳамкорликда ўтказган тезкор тадбирлари давомида Наманган вилоятида яшовчи “Ю.О.”, “О.О.” ва “Ж.О.”лар қўлга олинди. Улардан Қирғизистондан ноқонуний равишда олиб келинган 15 минг донадан зиёд “Регапен” капсулалари процессуал тарзда расмийлаштириб олинди.\nЎтказилган тезкор тадбирлар давомида жами 8960 дона “Лирика”, 15022 дона “Регапен” ва 918 дона “Тропикамид” дори воситалари мусодара қилинди.\nКиритилди: 12:01 16.09.2020. Ўқилди: 1230 марта. Фикрлар сони: 0 та.


“Толибон” Афғонистон шимолидаги икки вилоят марказини эгаллади | Qalampir.uz\n“Толибон” Афғонистон шимолидаги икки вилоят марказини эгаллади\nЖамият\t11 Август 09:26 8186\n“Толибон” ҳаракати Афғонистон шимоли-шарқидаги Боғлон вилояти маркази Пули-Хумри ва Бадахшон вилояти маркази Файзобод шаҳрини ўз назоратига олди. Бу ҳақда ҳаракат вакили Забиҳулла Мужоҳид маълум қилди.\nТаъкидланишича, толиблар провинция маъмурий маркази, полиция қароргоҳи, маҳаллий разведка бошқармаси ва бошқа идораларни эгаллаган. Улар афғон армиясининг қолган ҳарбийларини сиқиб чиқаришни давом эттиряпти.\n“Tolo News” телеканали ҳукумат кучлари шаҳарни тарк этганини маълум қилди.\nБадахшон маркази Файзобод эса бугун, 11 август куни кечаси “Толибон” жангарилари томонидан эгалланган.\n“Кеча тунда ҳал қилувчи ва тизимли операцияда Бадахшон вилояти маркази Файзобод қўлга олинди. Толиблар ҳоким қароргоҳини, полиция штабини, разведка идорасини ва барча давлат идораларини назорат қилмоқда”, деган Забиҳулла Мужоҳид.\n“Толибон” вакилининг сўзларига кўра, мамлакатдаги 34 вилоят марказидан 9 таси ҳаракат назоратида бўлиб турибди. Нимрўз, Жузжон, Сари-Пул, Қундуз, Тахор, Саманган, Фарах, Боғлон ва Бадахшон вилоятлари марказини эгаллаган.\n24 Сентябрь 07:41 46905\n25 Сентябрь 20:55 30670\n24 Сентябрь 13:42 28849\n25 Сентябрь 09:33 24996\n25 Сентябрь 16:47 22411


Ёпиқ эшик ортидаги учрашув: Помпео Грузия раҳбарияти билан нимани муҳокама қилди? - 19.11.2020, Sputnik Ўзбекистон\nЁпиқ эшик ортидаги учрашув: Помпео Грузия раҳбарияти билан нимани муҳокама қилди?\nАҚШ давлат котиби Майк Помпео Грузияга расмий ташриф билан келди. Дипломат президент ва бош вазир, шунингдек Грузия ташқи ишлар вазирлигидаги ҳамкасби ва... 19.11.2020, Sputnik Ўзбекистон\n17:25 19.11.2020 (янгиланди: 15:50 01.04.2021)\nАҚШ давлат котиби Майк Помпео Грузияга расмий ташриф билан келди. Дипломат президент ва бош вазир, шунингдек Грузия ташқи ишлар вазирлигидаги ҳамкасби ва католикос-патриархи билан учрашувлар ўтказди.\nУчрашувларнинг аксарияти ёпиқ эшиклар ортида бўлиб ўтди.\nКўпгина экспертларнинг фикрига кўра, Помпео Грузияда АҚШ ҳарбий базасини жойлаштириш имкониятларини муҳокама қилиш учун келган.


Совчи қайтса қўшнингдан кўр…ми! | Мулоҳаза қила оладиганлар учун.\nСовчи қайтса қўшнингдан кўр…ми!\nҚўшниларимизнинг кўнгиллари жуда-а нозик-да, узоқдан бош силкитиб саломлашиб ўтсангиз хафа бўлиб қолишади, ҳурматсизликка йўйишади. Шу боис, онам ўргатганларидек, қанчалар шошиб турган бўлсам-да, ҳар гал кўчада гаплашиб турган қўшниларнинг ҳаммаси билан елка қоқиб кўришиб, ҳол-аҳвол сўрашиб, кейингина рухсат олиб ишга кетаман ёки уйга кириб кетаман. Бугун ҳам шундай бўлди. Уч-тўрт нафар қўшни аёлларнинг ёнига бориб, улар билан ҳол-аҳвол сўрашдик.\n– Ҳа, бугун сал кечроқ қолибсанми, кун ботмасдан келардинг-ку, – гап ташлади улардан бири.\n– Ишларим кўпайиб кетди, шунга сал кечроқ чиққандим, – табассум билан жавоб қайтардим мен.\n– Шу ишингни деб гулдек умрингни ҳам ўтказиб юборяпсан-да, –ачинганнамо дейди яна бири.\n– Ишимнинг бунга ҳеч қанақа алоқаси йўқ, бахтли бўлиш учун сабрли бўлиш керак, – дейман яна жилмайиб.\n– Ҳа, дарров журналистлигингга борасанда-а, оғзимдан чиқмасидан ёқамга ёпиштирасан! – қошларини чимириб дейди ҳалиги аёл.\n– Эшитдингми, анави қўшни қизининг фотиҳаси бузилибди, – дейди унинг гапини бўлиб аёллардан бири худди муҳим янгилик айтаётгандек…\n– Кечагина фотиҳа тўйининг ҳолваларини улашиб юришганди-ку! – дедим ажабланиб.\n– Ҳа, бизга ҳам олиб чиққан экан, бир бўлак патир билан икки донагина ширинлиги бор экан ичида, – лабини бурди қўшни аёллардан бири.\nКайфиятим бузилди. Қўшниларнинг гап-сўзларини эшитишга ортиқ тоқатим йўқ эди. Онам ҳовлидаги супада чой ичиб ўтирган эканлар. Салом бериб, кўрпача четига омонатгина ўтирдим.\n– Ойи, Қумрининг фотиҳаси яна қайтибдими?\n– Дарров қаёқдан эшита қолдинг? Ҳа-а, қўшнилар йўлингда турган эканми?\n– Нега бундай бўлибди, ойи? Кеча дадам ҳам Қумри унашилган хонадон эгаларини танийман, жуда яхши одамлар, яхши оила, деб мақтаётгандилар-ку.\n– Э, нимасини айтасан қизим, эрталабдан бери шу мавзу. Даданг ҳам сиқилиб, бир айланиб келай, деб кўчага чиқиб кетдилар. Уларга йигитнинг дадаси қўнғироқ қилиб: “Қўшнингизни яхши одамлар дегандингиз. Бошқа қўшнилардан суриштирсам, улар тамоман аксини айтишди-ку. Нима, менда хусуматингиз бормиди? Сиздан ҳафаман” – дея қаттиқ-қуруқ гапирибди. Дадангнинг гапини эшитмабди ҳам.\n– Яна шу қўшниларми, ойи?! Нега бу одамлар бунақа экан-а, нега! Бировнинг тақдирини ҳал қилгунча ўз оилаларини эплаб олишса бўлмайдими?\n– Жим, қўшнилар эшитиб қолишади-я.\n– Яна қўшнилар…\nУйда давом эттирарман, деб ишдан бир талай ёзув-чизувларимни олиб келгандим. Йўқ, ишлолмадим. Яқин дугонамга қўнғироқ қилиб кўнгил хижилини ёзгим келди.\nАсли дугонам ҳам қўшнилардан “куйганлардан”. Улар оилада уч қиз эди. Катта онаси уйлари ёнидаги спорт мажмуасида ёш қизларга бадиий гимнастика машқларини ўргатарди, синглиси қандолат цехида ишларди, дугонам эса менга ҳамкасб эди. Қўшнилари иғво қилишдан тўхташмади. Спортчи опасининг устидан майдондан бери келмайди, очиқ-сочиқ кийинади, деб тоза мағзава тўкишди. Бир келган совчи, қайтиб бу хонадонга қадам босмади. Дугонамнинг опаси ўттиз, ўзи йигирма етти, синглиси йигирма беш ёшга кирди. Дугонам қорамағиз бўлса-да, истараликкина қиз. Ишхонамизга кўпчилик уни суриштириб келарди. Бошлиғимиз аёл киши бўлгани учунми, бундай муносабатларга жиддий қарарди, суриштирган одам билан алоҳида гаплашиб, кейингина манзилини берарди. Биз, ана тўй, мана тўй, деб кутиб ўтирсак, совчилар кўчанинг ўзидан қайтиб кетишаркан. Совчи қайтса қўшнингдан кўр, деган иборанинг бежиз айтилмаганига ўшанда амин бўлгандим. Ҳовли-жойларини алмаштиришди-ю, ҳаммаси изига тушиб кетди. Лекин ҳамма ҳам масалани шундай тарзда ҳал қила олмайди-ку!\nСўнгги пайтларда бизнинг маҳаллада ҳам ана шундай ҳолатлар тез-тез қулоққа чалинадиган бўлиб қолди. Ўша совчиларга “холис хизмат” кўрсатаётган қўшниларнинг кимлигини ҳамма яхши билади-ю, лекин индамайди. Андиша қилишадими, билмадим…\nСовчилик бизнинг миллий урф-одат ва қадриятларимиздан бири. Бўлажак қудалар бир-бирларини маҳалладан суриштиришлари бу удумнинг яхши тарафи. Аммо бир-икки яхши-ёмон таърифларга таяниб қатъий хулоса чиқариш ҳам тўғри бўлмаса керак. Бир эмас, бир неча қўшнилардан, суриштирилса, мақсадга мувофиқ бўларди. “Хап сеними!” дейдиган қўшнилар ҳам кўп эмасдир?!\nҲозир баъзи маҳаллаларда йўл четига стол қўйиб олиб, қурут, сақич, писта каби майда-чуйда нарсалар сотиб ўтирадиган кўча тижоратчилари бор. Маҳаллага келган нотаниш одам суриштиришни, албатта, ана ўшалардан бошлайди. Улар эса ўзгаларга яхшиликни раво кўрмайдиганлар бўлгани учун оғзига келганини гапириб, эски адоватларию гина-қудуратларини пеш қилиб “ўч” олиш пайида бўладилар.\nНима бўлганда ҳам тақдирда битилгани бўлади-да, дейишади. Тақдирларнинг туташувида эса мулоҳазали совчилар, кўпни кўрган пиру бадавлат инсонларнинг кўмаги ҳам жуда зарур. Бу ишда маҳалла фаолларидан тортиб, маҳалла хотин-қизлар қўмитаси раиси, маҳалла раисигача аралашишга, бош қўшишга ҳақли. Зеро, оила жамиятнинг асосий негизи, пойдеворидир.


«Уйида чакса уни йўқ, том бошида қўш тандир» — ёзувчи Улуғбек Ҳамдам Тошкент вилоятида қурилиши режаланган ҳайкал ҳақида\n12:50 / 08.11.2021\nТаниқли ёзувчи Улуғбек Ҳамдам Нурафшон шаҳрида Зулфия Зокировага бағишлаб жуда катта маблағ эвазига қурилиши режалаштирилган мажмуа юзасидан фикрларини билдирди.\nУнга кўра, ўзбек амалдорлари халқ орасидаги «Уйида чакса уни йўқ, том бошида қўш тандир» мақолидан келиб чиқиб иш кўрса, Ўзбекистон гулистонга айланиб кетарди.\nТошкент вилоятида ҳайкал қуриш учун 28 миллиард, кутубхона қуриш учун эса 6 миллиард сўм маблағ ажратилди\n«Оҳ, менинг доно халқим. Кўпни кўрган донишмандим.\nҚани энди бу, Худойим тўғри йўлга солгур айрим амалдорларимиз, сенинг мақолларинг мағзини чақиб, улардан хулоса чиқариб яшаса-ю юртимиз гулистонга айланса.\nЎзбекистонда Зулфия опа қисматини ёритиб бергувчи яхши бир фильм ишланди. Элнинг эътибори қаратилди, дуолар қилинди. Мамлакатнинг ҳозирги ҳолида бир инсон қисматига шу эътиборнинг ўзи жуда катта яхшилик. Бу ишнинг яхшилик эканини айтдик, мана, яна айтяпмиз.\nТағин эътибор кўрсатмоқчи бўлсаларинг, отангизга боз раҳмат, деймиз. Лекин ҳар бир нарсанинг ўз ўрни, йўриғи, меъёри, усули бор, ахир. Одамларимиз топиб айтаётганидек, ана, ўша регионга керакли шифохонами, мактабми қуриб, опанинг номи билан атанглар.\n«Менинг ота-онам «Зулфия шифохонаси»да даволаниб чиқишди, шифохонамисан шифохона, дўхтирлари зўр. Барака топишсин. «Зулфия»га боринглар, «Зулфия»га», ёки «Менинг ўғлим «Зулфия»да ўқиди-да, ўшанчун институтларга кириб кетди. Ўқитувчиларига балли. Сиз ҳам қизингизни «Зулфия мактаби»га беринг, айланай», дея эл-юрт гапирса, дуолар қилса, қанчалар яхши. Дуо Зулфия опа ва унинг ўғилларига борса, шифохона-ю мактабдан келган фойда элга тегади. Ёки йўқми?!..\nЯҳудийларнинг «пул топишдан олдин, уни сарфлашни ўрган!» деган бир мақоли бор.\nБиз топган ёки қарз олган пулимизни ҳашам-у тўйга, ҳайкал-у бетон биноларга сарфлаб, келажак деган дарахтнинг илдизига болта уряпмиз, ҳа. 100 йил бурун шуни айтиб жадид боболаримиз куйиб-ёниб кетишганди.\nҲозирда халқимизнинг асосий қисми ўртачадан ҳам пастроқ, яъни уйида чакса унсиз ҳолда кун кўраётган бир пайтда битта ҳайкалга халқнинг пулидан шунча маблағ (28 миллиард сўм-а!!!) ажратиш том бошига қўш тандир ўрнатиш деганидир.\nХалқ уйини, омборини унга тўлдириб қўйинг, кейин қўш тандир нима бўпти, минг тандир қуринг, ярашади. Акс ҳолда... акс ҳолда, кўпчилик айтаётганидек, «пул ювиш операцияси» деган тамғадан қочиб қутулиб бўлмайди», — дея ёзади Улуғбек Ҳамдам.\nМаълумот учун, II жаҳон урушида беш ўғлини йўқотган Зулфия Зокировага бағишлаб, Нурафшон шаҳрида ҳайкал ва ёдгорлик мажмуаси қуриш учун 28,4 млрд сўм (2,6 млн доллардан ортиқ) маблағ ажратилгани жамоатчиликнинг кескин танқидларига сабаб бўлмоқда.\n“Зулфия опага эҳтиром кўрсатмоқчи бўлсак, битта мактаб қурайлик” — 2,6 млн долларлик ҳайкал ва мажмуа атрофидаги муҳокамалар


Тошкентга 20 та янги метро вагонлари олиб келинади\n20 Avgust 20:10 / Published in Иқтисодиёт\nТошкент метрополитени 20 та янги вагон олади. Маълум қилинишича, уларни республикага юбориш маросими Москва яқинидаги Митищи шаҳрида бўлиб ўтган.\nЯнги замонавий вагонлардан 5 та поезд тузилади. Йил охиригача Тошкентга яна шундай 20 та вагон юборилади.\nЯнги вагонлар поезд орқали ўтишни таъминлайдиган вагонлараро ўтиш жойлари билан жиҳозланган, кенглиги 1,4 метр бўлган икки баргли ёнбошли эшиклар очиқ ва ёпиқ ҳолатларнинг ташқи ёруғлик сигнализатсияси билан жиҳозланган.\nБош вагонларда ногиронлар аравачалари учун жойлар мавжуд. Ҳар бир йуловчилар бўлинмасида сенсорли экранли мониторлар ўрнатилган станцияни қидириш, маршрутни режалаштириш ва саёҳат вақтини ҳисоблаш имкониятига эга.\nЙуловчи кабиналари ва ҳайдовчи кабинаси видеокузатув, кондиционер ва ҳавони зарарсизлантириш тизимлари билан жиҳозланган. Ҳайдовчи кабинасининг олд ойнаси баланд кўтарилган Тошкент метрополитенининг ўзига хос хусусиятларини инобатга олган ҳолда созланиши қўлда қуёшдан ҳимояловчи крем билан жиҳозланган. Метро вагонларининг хизмат қилиш муддати 30 йил.\nВЕБ.РФ метроси ва Тошкент метронинг 40 та вагонини етказиб бериш бўйича кредит шартномаси 2021 йил апрелда имзоланган. Кредит линияси ҳажми 30,4 миллион еврони ташкил этади, улар 12 йилгача муддатга берилади. 2019 йилда ВЕБ.РФ Ўзбекистонга метродан 20 вагоннинг биринчи партиясини (тўрт вагонли бешта метро поезди) етказиб беришни аллақачон молиялаштирган.\nTagged under: ВАГОН, МЕТРО, РУЗ, ТОШКЕНТ, этказиб бериш\nТабиий газни етказиб бериш бўйича монополия бекор қилинади\nТуркиядан келган тадбиркорлар Ўзбекистон Республикасига қарши судга мурожаат қилишди


19:22 / 13.06.2018 4938\nЎзбек футболида юбилей ўйинларини ўтказаётган футболчилар сони яна бир нафарга ортди. Яқиндагина Игнатий Нестеровга 400-ўйинни ўтказгани учун эсдалик совғаси топширилган эди.\nСуперлигаси 15-туридан ўрин олган «Нефтчи» - «Пахтакор» (1:1) ўйинида, мезбонлар таркибида майдонга тушган тажрибали ўйинчи Анвар Бердиев ўз фаолиятидаги 500-расмий ўйинни ўтказди, деб хабар беради ПФЛ сайти.\nАллақачон 40 ёшни қаршилаган маҳоратли футболчи фаолияти давомида «Машъал», «Насаф», «Нефтчи», «Бунёдкор» ҳамда «Андижон» клубларида ўйнаган.\nАнвар Бердиев 1 марта Ўзбекистон чемпионати олтин медалига, 5 марта кумуш медалларига эга чиққан. Қолаверса, «Пахтакор» дарвозасини ишғол этган ҳужумчи ўз голлари сонини 225тага етказиб олди. У ҳамон Ўзбекистон миллий чемпионатлари тарихидаги тўпурарлар рўйхатида якка пешқадам бўлиб турибди.\n«Нефтчи» «Сўғдиёна»га ютқазди ва Суперлигани тарк этди\n«Нефтчи» Фарғона водийси кубогини бой берди\n«Нефтчи» футболчиси оғир жароҳат олди (Видео)